Харьковдаги авиаҳалокат сабаби ва икки киши қандай омон қолгани маълум бўлди\nУкраинанинг Харьков вилоятида содир бўлган авиаҳалокатнинг сабаби маълум бўлди. Дастлабки суриштирувларга кўра, ҳалокат самолётнинг чап двигатели ишламай қолгани оқибатида содир бўлган.\nҲалокатга учраган Ан-26 бортида 27 киши бўлгани аниқланди. Улардан 7 нафари экипаж аъзолари ва 20 нафари Иван Кожедуб номидаги Харьков Ҳаво кучлари университети курсантлари бўлган. Бу маълумотни Харьков губернатори Алексей Кучер ҳам тасдиқлади.\nҲалокат қурбонлари сони 25 нафарга етди. ОАВда икки киши авиаҳалокатда қандай омон қолгани ҳақида ҳам хабарлар пайдо бўлди. Маълум бўлишича, улар қулаётган самолётдан вақтида ўзларини ташлашган. Самолёт қулагач, ёниб кетган. Шу сабаб омон қолган икки киши ҳам куйиш ташхиси билан касалхонага ётқизилгани маълум.\nСинов парвозини ўтказаётган Ан-26 ҳарбий транспорт самолёти 25 сентябрь куни Киев вақти билан соат 20:45 да Харьков – Ростов трассаси яқинида қулаб тушган. Украина президенти Владимир Зеленский эртага воқеа жойига етиб боришини айтди.\n10:09 / 08.11.2020\nРоссиялик телебошловчи авиаҳалокатга учради\nХарьков ҳалокати: Украинада мотам эълон қилинди, барча Ан-26 парвозлари тўхтатилди\n00:47 / 26.09.2020\nУкраинада ҳарбий самолёт қулаб тушди. 22 киши ҳалок бўлгани айтилмоқда


— Шифобахш ёнғоқ дарахти Европа, Осиё ва бошқа минтақаларда кенг тарқалган, — дейди Боғдорчилик, узумчилик ва виночилик илмий-тадқиқот институти Сурхондарё илмий тажриба станцияси илмий ходими Неъматилло АСТАНАҚУЛОВ. — Бўйи 25-30 метр ва ундан юқори бўлиши мумкин. Ён шохлари 15-20 метргача тарвақайлаб кетади. Танаси диаметри 1,5-2,5 метргача боради. Ёши катта ёнғоқларнинг ўқ илдизи 10-20 метрга етади.\nМанбаларда келтирилишича, ёнғоқ таркибида 60-75 фоиз ёғ, 17-20 фоиз углевод, темир, мис, марганец, йод, кальций ва бошқа талай фойдали микроунсурлар, А, D, E, C, B, PP витаминлари мавжуд экан. Буюк ҳаким Абу Али ибн Сино ёнғоқ меваси, новдаси, томири ва пўстлоғи билан қатор хасталикларни даволаган. Асаб тизими, дармонсизлик, камқонлик, юрак-қон томир, ўт-пуфак, ошқозон, талоқ шамоллаши, бод, буқоқ, тиш, томоқ оғриғида фойдали. Асаб тизимини мустаҳкамлайди. Бир сўз билан айтганда, ўсимлик асосида тайёрланадиган тиббий дорилар ўттиздан ортиқ касалликда наф берар экан.\n— Қачон гуллайди ва қандай экилади?\n— Юртимиз шароитида ёнғоқлар асосан, март-апрель ойларида гуллайди. Тоғ ва тоғолди ҳудудларида 3-4 ҳафтага кечикиши мумкин. Ҳатто, тошлоқ жойларда ҳам мўл ва сифатли ҳосил беради. Кўчатлар эса иқлим ва ҳудудни ҳисобга олган ҳолда 10х6, 8х6, 10х10 метр схемада экилади. Сўнгги пайтларда пайвандлаб экиш яхши натижа бермоқда. Ҳозирда «Бўстонлиқ», «Юпқа пўчоқ», «Юбилей», «Шингил», «Идеал» каби навлардан 4-5 йилдаёқ яхши ҳосил олиняпти. Бир гектар ёнғоқзордан 15 тоннагача ҳосил олиш мумкин. Бу 100-110 миллион сўм даромад дегани.\n— Ўрмон ёнғоғи ҳақида ҳам тушунча берсангиз...\n— Ўрмон ёнғоғи ҳисобланган фундук бутасимон ва дарахт ҳолида ўсади. Меваси жуда фойдали, шифобахш ва тўйимли. Новдаси жуда тез ўсади ва синувчан эмас. Ундан ҳар хил саватлар ва иҳота учун четанлар ясаш мумкин. Эрта баҳорда гуллайди, гулчанги кўп бўлади. Асаларилар мўл асал йиғади.\nТаъми ва ҳиди бодомни эслатади. Меваси таркибидаги ёғ мазаси, ранги узоқ вақт ўз хусусиятини йўқотмаслиги боис тиббиёт ва рассомчиликда кенг фойдаланилади. Ёғи тез қуриб қолмайди. Мағзида 80 фоизгача ёғ, 8-20 фоиз оқсил борлиги учун қандолатчиликда ҳам кенг фойдаланилади. Фундук ёнғоғи дарахтининг пўсти, барги, новдаси таркибида 8-16 фоизгача танид моддаси мавжуд.\nБир тупидан 8-10 килограммгача мева олиш мумкин. Бир гектар майдонга 600 туп кўчат экилади. Ҳар гектар фундукзордан 2-3 тонна ҳосил олиш мумкин. Бўйи 2-4 метргача етади. Меваси август-октябрь ойларида пишади.\n— Тупроқ танлайдими?\n— Танламайди. Тоғли, тошлоқ ҳудудларда ҳам ўсаверади. Чунки томир қисмида майда-майда замбуруғсимон шишлар (тугунча) мавжуд бўлиб, улар ердан фойдали унсурлар ва сувни тезда қабул қилиб олади. Аммо бир нозик томони бор: экишдан олдин ҳар туп ниҳол остига 1-1,5 килограммдан ўрмон тупроғидан солиш шарт. Сабаби — ўрмон тупроғи таркиби турли минерал моддалар, тузлар ва микроунсурларга бой. Ўрмон ёнғоғи кўчатларининг икки йиллиги экилади. Ҳосилли новдаларни кўпайтириш учун ниҳолни чуқур экиш тавсия этилмайди. Йўқса, дарахт кеч ҳосилга киради. Дарахт таги 15-20 сантиметргача юмшатиб турилади. То ҳосилга киргунча парранда гўнги, минерал ва маҳаллий ўғитлар солиш тавсия этилмайди. Эрта баҳорда ҳосилли фундук дарахтининг ҳар бир тупига 10 килограммдан маҳаллий ўғит, 50-60 грамм калий, 100-150 грамм азот, 200-250 грамм фосфор солинади.


Бенитес Англияга қайтиши мумкин » Скачать музыку бесплатно новинки музыки 2016-2017\nБенитес Англияга қайтиши мумкин\nКомментариев: 0 Просмотров: 151 Дата: 7-03-2016, 11:00 «Ньюкасл» жамоаси раҳбарияти Стив Макларенни бош мураббийлик лавозимидан озод этиш имкониятларини кўриб чиқмоқда. Раҳбарият унинг ўрнига номзод сифатида «Манчестер Юнайтед»нинг собиқ мураббийи Дэвид Мойес номини тилга олмоқда. Бундан ташқари, «Реал»дан кетганидан кейин ишсиз бўлиб турган Рафаэль Бенитес ҳам жамоа қизиқишлари доирасида турибди. Шунингдек, Брендан Роджерс ҳамда Найджел Пирсон ҳам «Ньюкасл»нинг янги мураббийига айланиши мумкин бўлганлар қаторида. Айни вақтда «Ньюкасл» 28 тур ўйинларидан кейин, 24 очко жамғарган ҳолда АПЛ турнир жадвалининг 19 ўрнида қолмоқда. - деб хабар бермоқда Stadion.uz нашри.


ИИВ ҳузуридаги тақсимот маркази шифокорлари иш ҳақи масаласида шикоят йўллади – O'zbekiston milliy paralimpiya assotsiatsiyasi\nИИВ ҳузуридаги тақсимот маркази шифокорлари иш ҳақи масаласида шикоят йўллади\nИжтимоий тармоқларда Тошкент шаҳридаги гимнастика спорт комплекси ҳудудида жойлашган COVID-19 марказига жалб этилган тиббиёт ходимларининг давлат раҳбари номига йўллаган шикояти тарқалди.\nМаълум бўлишича, коронавирусга чалинган шахсларни даволаш учун мўлжалланган ушбу марказ Ички ишлар вазирлиги томонидан ташкил этилган. Мурожаат ушбу марказга тегишли шартнома асосида жалб этилган 116 нафар тиббиёт ходими номидан ёзилган.\n«СOVID-19 билан боғлиқ эпидемик ҳолат жиддийлигини ҳисобга олиб, кўплаб кўнгиллилар соғлигини хатарга қўйиб ишга киришишди. Биласиз, шифокорлар ушбу касалликдан вафот этиши билан боғлиқ ҳолатлар ҳам кузатилмоқда, бу шифокорлар охиригача вирусга қарши курашаётганидан дарак. Ишонинг, биз ҳам шулар каби ўз ҳаётимизни хатарга қўйиб ишга киришдик.\nБиз Ўзбекистон Республикаси ИИВ тиббий бошқармаси штатига ўтказилдик ва шартнома асосида 2020 йил 30 август куни иш бошладик. ИИВ Марказий госпитали ва унинг раҳбари Ҳ.Усмонов билан тузилган шартномада иш соатлари (12 соат) ва давомийлиги (14 кун) кўрсатилган.\nШартномани тўлдираётганда кадрлар бўлими вакили фақат бир санани – Ковид-марказда иш бошлаш санасини (30.08.2020) қўйиш кераклигини айтиб туриб олди. 14 кунлик иш куни ва шартнома муддати тугаши санасини киритиш ман этилди. Шартнома остида улар айтган гапни, яъни биз шартномага ўзгартириш киритилишига розилигимиз ҳақидаги гапни ёздик. Чунки бу нуфузли ташкилот бизни бу даражада алдашини тасаввур қилмагандик.\n30 августдан 9 сентябргача биз бир суткада 12 соатдан 2 смена бўлиб ишладик. Соғлиқни сақлаш вазирлигининг 20 августдаги қарорига мувофиқ, иш соатларимиз ҳажми ўзгариши ҳақида бизни огоҳлантиришди, аммо махсус комиссиянинг қарори ҳали чиққани йўқ ва биз аввалги режимда ишлаб келяпмиз.\n9 сентябрда бизни бир жойга йиғишди, телефонларимизни олиб қўйишди, миллий гвардия хизматчилари бизни ўраб олди. 20 сентябрда чиққан қарорни юзимизга ўқталиб, 30 кун 8 соатлик иш режимига ўтишимизни эълон қилишди. Саволларимизга жавоб беришмади: расмий ҳужжатми бу, қачон кучга кирган, билолмадик.\nБундан келиб чиқадики, ишлаб қўйган соат ва кунларимиз янги тартиб бўйича – 8 соатлик иш режими бўйича ҳисоб-китоб қилинадиган бўляпти. Шу пайтга келиб биз 11 смена ишлаб қўйган эдик, 14 кун бўлиши учун 3 смена қолганди, холос. Аммо янги тартиб бўйича биз яна 19 кун 8 соатдан ишлашимиз керак бўляпти, шундагина бизга ваъда қилинган рағбат пулларини беришаркан.\nДемак, аввалги тартиб бўйича 11 кун давомида кунига 12 соат ишлаб келган шифокор 19 млн 642 минг 857 сўм ўрнига 9 млн 166 минг 666 сўм олади. Нега? Нима учун ишлаган кунларимиз учун ўша пайтда амалда бўлган қарор бўйича ҳисоб-китоб қилишмайди?\nКадрлар бўлими ходими бизга ультиматум қўйди: янги шартлар кимга ёқмаса шартномани бекор қилиши ва 11 кунлик иш ҳақини (аввал ваъда қилинганининг учдан бирини) олиб кетиши мумкинлигини айтди. Биз эътироз билдирмоқчи бўлдик, аммо сўзимизни ҳеч ким эшитмади. Аксинча, бизга таҳдид қилишди, ишлаган пулимизни ўртага қўйиб, шантаж қилишди. Аёллар йиғлашди, зеро биз ИИВ МГ раҳбарларини адолатли одамлар деб билардик.\nБиз ушбу рағбат пулларини ҳалол меҳнат билан, ўзимизни аямасдан ишлаб топдик.\nНега аввал ишлаганимиз учун ўша қарор бўйича биз билан ҳисоб-китоб қилишмайди. Қолган уч кунни ишласак, бизни ҳисоб-китоб қилишса-ю, кейин янги тартиб бўйича одам олишса бўлмайдими? Бунга нима тўсқинлик қилади?», дейилади мурожаатда.\nТиббиёт ходимлари, шунингдек, давлат раҳбарининг виртуал қабулхонасига мурожаат қилишгани, аммо мурожаат устидан шикоят қилинаётган ИИВга юборилгани, қатъий талаб қилингандан сўнггина мурожаат Бош прокуратура ва Бандлик ва меҳнат муносабатлари вазирлигига юборилгани, аммо ҳозирча бирор натижа йўқлигини айтишган.\nKun.uz мурожаатда кўтарилган масалалар бўйича изоҳ олиш мақсадида ИИВ матбуот котиби Шоҳрух Ғиёсов билан боғланди. Аммо ҳозирча изоҳ берилганича йўқ.\nСаволлар ҳали жавобсиз: Нодира Қодированинг шубҳали ўлимига бир йил бўлди\nКечиктирманг: Пиёда юриш учун 10 сабаб


Бош саҳифа › “Бекажон” ошхонаси › Куюқ таомлар\nКеракли масаллиқлар: 1 кг картошка, 1 дона пиёз, 4 дона тухум, 2-3 ош қошиқ ун, 2 ош қошиқ майдаланган сухари, ярим стакан ўсимлик мойи, 100 г қаттиқ навли пишлоқ, таъбга кўра туз ва қора мурч.\nҚуймоқ учун: 3 дона тухум, 100 г қаттиқ навли пишлоқ, 100 г майонез, 1 ош қошиқ манний ёрмаси. Қиймасига: 300-350 товуқ гўшти қиймаси, 2 та катта пиёз, туз ва қалампир.\nХамирига: 250 г қатиқ, 500 г ун, 1 дона тухум, таъбга кўра туз.\nКеракли масаллиқлар: 1 стакан сутга 200 гр қатиқ, яъни сузма, 2,5 стакан ун, 0,5 чой қошиқ ош содаси, 1 пиёла шакар, 0,5 чой қошиқ туз.\nКўкат ва саримсоқли картошка\nФранцуз дугоналаримиздан Керак бўлади: (2-3 порция учун) 600 г картошка, 200 мл қаймоқ (сливки 33%-38%), 200 мл сут, 100 г пишлоқ, 1 палла саримсоқ, таъбга кўра туз.


ОАВ Трамп ва Елизавета II учрашуви режаси ҳақида хабар тарқатди » Ўзбекистон янгиликлари – Zamin.uz\nОАВ Трамп ва Елизавета II учрашуви режаси ҳақида хабар тарқатди\nБуюк Британия ҳукумати АҚШнинг янги сайланган президентини кейинги йилнинг ёзида давлат ташрифи билан келишга таклиф этмоқчи.\nThe Sunday Times нашрининг ёзишича, қиролича Елизавета II АҚШнинг янги президенти билан учрашувда бу мамлакат билан Буюк Британиянинг алоқаларини мустаҳкамлаши керак бўлади.\nХабар қилинишича, 20 январдан кейин, Трамп қасамёд қилиб, ўз вазифасига киришгандан кейин бу борада расмий таклиф билан чиқилади.\nНашр манбаларидан бирининг маълумотига кўра, қиролича билан учрашув ҳукумат учун Трамп билан алоқаларни яхшилашда «махфий қурол» воситасини ўтайди.\nҚайд этилишича, бош вазир Тереза Мэй сайловдан кейин Трамп билан қўнғироқлашганида, унга унинг онаси — шотланд бўлгани, у қироличанинг катта мухлиси бўлгани ҳақида эслатган. Бундан ташқари, Трамп Мэй орқали Елизавета иккинчига салом йўллаган.\nТеглар: ҳукумат салом расмий унинг шотланд вазир\n20:41 / 03-02-2017


Таҳлилчи: Ўзбекистон 27 йилдан бери ёшларни космосга учиришга тайёрлайди\n11:54 / 13.04.2016\nЎзбекистон МДҲда 27 йил мобайнида космос соҳасига ёш мутахассисларни тайёрлаш бўйича Россиядан кейинги ўринда турадиган мамлакат ҳисобланади. Sputnik мухбири Косманавтлар кунида "Халқаро аэрокосмик мактаб" (ХАКМ) лойиҳаси раҳбари, Ўзбекистон Фанлар Академияси Ядровий физика институти лабараторияси раиси, физика-математика фанлари доктори Элвира Ибрагимова билан суҳбатлашишга муваффақ бўлди.\nЭлвира Маметовнанинг айтишича, 1989 йилда аэрокосмик соҳага мутахассислар етказиб бериш учун болаларни муҳандислик мутахассисликларига мактаб давридан бошлаб йўналтириш тўғрисида қарор қабул қилинган. Шу мақсадда ХАКМ лойиҳаси ишга туширилган. Бу ижтимоий ўқув-таълим муассасаси бўлиб, у ёшларни авиакосмик соҳа билан таништиради. Мактаб асосчиси - академик Шавкат Воҳидов ва унинг космик дастурлар бўйича ҳамкори фазогир Владимир Жонибеков.\n"Ўшандан бери мактаб ёз фаслини Тошкент вилоятидаги "Коинот" базасидаги кўркам тоғ ҳудудларида ўтказади. Икки ҳафта давомида олий таълим муассасалари ўқитувчилари, фазогирлар, учувчилар келиб, ёшларга коинот сирларини ўргатадилар, юлдузлар ва космик станциялар ҳақида сўзлаб берадилар. Бизнинг мактабимизда йилига 30-50 нафар атрофидаги бола ўқитилади, улар танлов асосида сараланади", - дейди лойиҳа раҳбари.\nҲар йил бошида маҳаллий ва хорижий матбуотда, интернет-газеталарда мактаб ташкилий қўмитаси 10-12та савол чоп қилади, бу саволлар физика, математика, астрономия, авиация, косманавтикага доир бўлади.\nМактаб директорининг сўзларига кўра, бу ерда турли даврларда Коинот билан яқиндан таниш таниқли инсонларнинг маърузалар ўқиши бу ўқув даргоҳига ишончни янада орттиради. Уларнинг орасида иккинчи фазогир Герман Титов, Роскосмоснинг етакчи мутахассислари ва маҳаллий мутахассислар бор. Шу билан биргаликда, Air France авиакомпанияси учувчилари, жумладан А-380 аэробуси командири Кристин Дебюзи хоним ҳам фойдали билимлари билан ўртоқлашишган.\nМактабнинг бу йилги мавсуми тахминан 20 июлда очилади. Дастур физика, математика, астрономия, космик алоқа, самолётлар ва вертолётлар қурилмаси ва яқинда қўшилган кичик космик аппаратлар фанларидан иборат.


ИнтерФУТБОЛ :: Испаниялик бир қўлли футболчи\nИспаниялик бир қўлли футболчи\nАлекс Санчес турли ҳақоратларни мардонавор енгиб ўтди, юридик фанлар доктори бўлди, энди болаларга ёрдам бермоқда. Кўпчилик испаниялик бу футболчи ҳақида деярли эшитмаган. Алекс Санчес - фаолиятининг 3та лаҳзаси алоҳида ажралиб турадиган 31 ёшли ҳужумчи.\n**У «Сарагоса» таркибида ўйнаган;\n**У «Осасуна» таркибида ўйнаган;\n**У Ла Лига доирасидаги 3та ўйинда иштирок этган.\nАсосий факт: Алекс Санчес ўнг қўлсиз туғилган. Хуллас, у Испания чемпионатида майдонга тушган ягона бир қўлли футболчидир.\nАлекс Санчес футбол туфайли нафратга тўғри муносабатда бўлишни ўрганди. «Одатда мухлисларнинг ҳақоратларига жавоб бермайман. Зеро, яхши ўйин кўрсата бошлаганимда, уларнинг ўзлари жим бўлиб қолишади», - дейди бир қўлли ҳужумчи. Алекс Санчеснинг болалиги унча яхши ўтмаган: доимий калакалар, турли ёқимсиз лақаблар, шахсни камситувчи тавсифлар... Дейлик, сафар учрашувларида бечора Алекснинг кўпинча ҳуштакбозлик билан қарши олишар, ҳаттоки, майдонда рақиблар ҳам унинг устидан кулишарди: «Бундай совуқ муносабатга ақл билан ёндашишни анча олдин ўргандим. Мухлислар ҳақорат ёғдиришса, шунчаки, бепарво қарайман. Уларга бошқача жавоб бериш маъқулроқ. Ҳа, фаолиятим унча ҳавас уйғотмайди. Энг муҳими, қаерда ўйнаган бўлсам, бор кучимни сарфладим. Кейинчалик яхши ўйнай бошлаганимда, мухлисларнинг ўзлари жим бўлиб қолишди. Эсимда, «Туделано» иштирокидаги ўйинлардан бири якунлангач, рақиб жамоа мухлислари ҳам мени алоҳида олқишлагандилар».\n«Сарагоса»даги дебют Санчес ҳаётида алоҳида аҳамият касб этган. Аммо унинг ўзи камтарин «Туделано»даги фаолиятини муҳимроқ санайди. Алекс бу жамоа таркибига илк марта 2012 йили қўшилган ва 3 йил мобайнида 100тадан ортиқ ўйинда майдонга тушган. Клуб мухлислар унга атаб, ҳаттоки, қўшиқ ҳам куйлашган: «Оёқлари билан ақлни шошириб қўядиган сеҳргаримиз Алекс». У кейинчалик «Осасуна»даги муваффақиятсиз ижара муддатидан сўнг «Туделано»га қайтди. Жамоадаги учинчи даври эса 2017 йилга тўғри келди. Эътиборлиси, Алекс ўтган йили яна «Туделано» либосини кийди: «Бу жамоа - қадрдон оилам. Мени ҳеч қаерда ушбу клубдагидек илиқ кутиб олишмаган. Жамоада жисмоний нуқсонимни бирор марта юзимга солишмаган. Шундай экан, «Туделано»ни чинакамига яхши кўраман, ахир бу клуб, шаҳар ва унинг тарихининг бир қисмиман». Санчеснинг айтишича, энг ажойиб ҳазил ҳам айнан «Туделано» вакиллари томонидан ўйлаб топилган. Футболчининг туғилган куни шарафига жамоадошлари унга манекеннинг ўнг қўлини совға қилишганди: «Мендан ясама қўлни улаб олишимни сўрашди. Кейин ҳамма бирма-бир ёнимга келиб, протез қўлни самимий сиқиб қўйди. Жуда ёқимли ҳазил, ха-ха-ха...».\nЯна бир муҳим жиҳатни алоҳида таъкидлаш керак, Алекс ногиронлик туфайли катта муаммоларга дуч келгани ҳақидаги фикрларга асло қўшилмайди. Ахир у туғилганидан буён шундай, кундалик юмушларни бир қўли билан бажаришга аллақачон ўрганиб улгурган ва ҳаттоки, бунда айрим афзалликларни ҳам топган: «Масалан, кўчада одамлар билан учрашганимда, улар аввало, бир қўл билан профессионал фаолиятни қандай бошлаганим ҳақида сўрашади. Бу эса суҳбатга киришишни анча осонлаштиради».\nАлекс Санчеснинг Испания Примеросидаги дебюти - бир тарих. Унаи Эмери тузган даҳшатли «Валенсия»га қарши ўйин, боз устига, 50 минг мухлис қаршисида. «Сарагоса» 2009 йилнинг 8 ноябрида шовқинли «Месталья»да «Валенсия» меҳмони бўлди. Ўшанда Алекс Санчес ҳам жамоа қайдномасига киритилган эди. 75-дақиқада, «Валенсия» 3:1 ҳисобида олдинга ўтиб олган паллада «Сарагоса» бош мураббийи Марселино Тораль ярим ҳимоячи Анхель Лафита ўрнига айнан Алекс Санчесни майдонга туширди. Бир қўлли футболчи шу тариқа «Месталья» майдонида 16 дақиқа югуриб, «Валенсия» дарвозаси томон икки марта зарба йўллади, яна сариқ карточка олиш асносида ўйин баённомасига ҳам кирди. Sportbible портали кейинчалик Санчесни суҳбатга чорлади ва у Примеродаги дебютини эслади: «Тўғри, майдонга тушишдан олдин роса асабий эдим, роса! Ахир элитадаги дебютни 50 минг мухлис қаршисида нишонлаш осонми? Хуллас, аввалига хато қилиб, жамоам ва мураббийга панд бериш қўйишдан чўчидим. Кейин бирдан ўзимни тутиб, бундай лаҳзалардан шунчаки, завқланишим кераклигини ўйладим. Шу хаёл ортидан дадиллик келиб, анча тинчландим. Ўйиндан кейин қўл телефонимга бир талай ёқимли хабарлар тушди. Ўзим эса дастлаб оиламга қўнғироқ қилиб, бахтиёрликни яқинларим билан баҳам кўрдим. Эсимда, онам йиғлаб юборганди».\nАлекс Санчес 30 ёшида ўзи учун муҳим хулоса чиқарди: футболчилик фаолиятидаги энг асосий миссияси - бошқаларга ўрнак кўрсатиш. 2018 йили Алекс кутилмаганда, узоқ Австралияга жўнаб кетди. Чунки янги ҳаётий тажрибага эҳтиёж сезганди. Эътиборли томони, ҳужумчи «Сидней Атлетик» билан шартнома тузишидан 6 ой олдин инглиз тилини ўрганишга тушди. Кейин «яшил қитъа»га хотиржам йўл олди, хушмуомалаликни унутмади ва дарҳол маҳаллий мухлислар ёқимтойига айланди. Якуний натижа - Алекс Санчес «Сидней»нинг мавсумдаги энг яхши тўпурари. «Аслида аввалига роса қийналдим, ишларим унча яхши эмасди. Бинобарин, Австралия ОАВда менинг бир қўлим йўқлигига кўп эътибор қаратилди. Кейинчалик ногирон болалар ота-оналари олдимга келиб, фарзандларига кучли мотивация бағишлаётганимни айтиб, миннатдорчилик билдиришди. Шу аснода одамларга ўрнак бўлиш имкониятига эгалигимни англадим. Инсон ҳаётий муаммолар олдида ҳеч қачон бош эгмаслиги керак. Эҳтимол, фаолиятимни тугатганимдан сўнг ногирон болаларга ёрдам бериш учун алоҳида жамғарма очарман... Футбол мени шундай ажиб ғоя билан сийлаганидан бахтиёрман».


Абдулла Арипов Сўхга борди. Туманга авиақатновлар учун Humo Air самолёти жалб қилинади – O'zbekiston Milliy paralimpiya qo'mitasi\nСўх туманида самолёт ва вертолётларга учиш-қўниш майдончаси ташкил этилмоқда.\nФото: Фарғона вилояти ҳокимлиги Ахборот хизмати.\nБугун 12 август куни, Ўзбекистон бош вазири Абдулла Арипов Сўх туманига ташриф буюрди.\nФарғона вилояти ҳокимлиги ахборот хизмати хабарига кўра, ундан асосий мақсад президентнинг жорий йил 8 август куни “2020-2021 йилларда Фарғона вилоятининг Сўх туманини комплекс ижтимоий-иқтисодий ривожлантириш чора-тадбирлари тўғрисида”ги қабул қилган қарорида белгиланган вазифаларни ҳаётга татбиқ этишдан иборат.\nМазкур қарор асосида қабул қилинган дастурга 146 та лойиҳа киритилган бўлиб, 639 миллиард сўм маблағ сарф этилади.\nЖумладан, Сўх туманида самолёт ва вертолётларга учиш-қўниш майдончаси ташкил этилмоқда.\nФарғона вилояти Сўх туманини комплекс ижтимоий-иқтисодий ривожлантириш борасида режалаштирилган барча чора-тадбирлар ўз муддатида сифатли амалга оширилади. Бу ҳақда бош вазир Абдулла Арипов туман фаоллари билан бўлиб ўтган йиғилишда маълум қилди.\nХусусан, давлат раҳбарининг қарорига кўра, Фарғона вилояти ҳокимлигига бир ой муддатда Сўх туманида самолёт ва вертолётлар учун учиш-қўниш майдончаларини ташкил этиш вазифаси юклатилган. Айни кунларда бу борада амалий ишлар бошланди. Хусусан, Сўх тумани “Новобод” маҳалла фуқаролар йиғини ҳудудида кичик аэропорт ташкил этилмоқда. Мазкур майдон салкам 10 гектар майдонни эгаллайди. Бу ердан илгари маҳаллий аҳоли аэропорт сифатида фойдаланган. Шунингдек, “Фарғона” халқаро аэропортида ҳам мазкур йўналишда аниқ тадбирлар ишлаб чиқилди.\nАвиақатновларга Ўзбекистондаги Humo Air авиакомпаниясининг Ан-2 самолёти ҳамда Ўзбекистон ҳаво йўлларининг Uzbekistan Helicopters масъулияти чекланган жамиятига қарашли МИ-8 вертолётларини жалб қилиш кўзда тутилмоқда.\nАн-2 самолёти 12 та йўловчи сиғимига, МИ-8 вертолёти эса 16 нафардан 20 нафаргача одам олиш имкониятига эга ҳисобланади. Йўловчилар 35-40 дақиқада Фарғонадан Сўхга ёки Сўхдан Фарғонага етиб олиш имкониятига эга бўлади. Парвозларни ҳозирча кунига 2 тадан амалга ошириш мўлжалланмоқда. Келгусида талабга қараб авиақатновлар кўпайиши мумкин.\nТранспорт вазирлиги авиақатновларнинг чипта нархлари йўловчилар учун мақбул нархларда бўлиши бўйича тегишли тадбирларни ишлаб чиқмоқда. Қарорда Фарғона шаҳридан Сўх туманига кичик авиация транспорти қатнови бўйича кўрилган зарарларни қоплаш учун компенсация тўловларини жорий йилда Вазирлар Маҳкамасининг захира жамғармасидан қопланишини ва келгуси йилларда Давлат бюджети параметрларида назарда тутилишини таъминлаш белгиланган.\nТаэквондо бўйича ёшлар ўртасидаги ЖЧ расман бекор қилинди


29 май 2022, Тошкент вақти: 09:45\nМарҳамат¸ +420 602 612 713 рақамига қўнғироқ қилинг, SMS хабарлари йўлланг - Озодликнинг эркин микрофони Сиз учун ҳам очиқ!\nОзодликка тингловчи ва муштарийлардан бўлаëтган қўнғироқлар¸ йўлланаëтган SMS хабарлар асносидаги суҳбатларда яна турфа мавзулар¸ турфа мулоҳаза ва истаклар жамланди.\nСурхондарёлик тингловчимиз вилоятнинг Ангор туманида дўконлар бузилаётгани ва дўкон эгаларига ўрнига дўкон берилмаётганидан шикоят қилади. Унинг айтишича, дўкон эгаларига туман маркази чеккароғидан дўкон қуриш учун ер майдони берилаяпти, холос.\n- Сурхондарëни билсангиз керак. Ангор туманида яшайман. Бизнинг деҳқон бозоримиз 80 йилдан бери бор. Ҳозир ўша бозорни икки пулдор талашиб¸ бошқа ерга кўчираяпти. 80 та дўкон бор. Ўша дўконлар бузилаяпти. Одамлар бу дўконларни сотиб олишган. Одамлар пулга куйиб қолаяпти. Янги бозорда бу дўкон эгаларига жой бергани йўқ. бу масалада гурунг бўлгани йўқ.\nОзодлик: Ўрнига дўкон бермаяптими?\n- Йўқ-да. 200 киши жанжал қиладими, деб турибман. Эски деҳқон бозоримиз касалхонанинг ва автостанциянинг ëнида, жуда қулай жойда жойлашган. Агар уни кўчирса¸ касалхонадан узоқ бўлиб кетади¸ автостанциядан узоқ бўлиб кетади. Халқ қийналади. Таксига пул тўлаш керак бўлади. Халқ азоб кўради. Ҳеч кимга арз-додингизни айта олмайсиз.\nОзодлик: Суд орқалими ëки қандайдир ҳуқуқий йўллар орқали ҳимоя қилиб кўрмадингизларми?\n- Ҳали буни ҳеч ким ўйлаб кўрагни йўқ. Судга берганимиз билан суд ҳокимнинг ноғорасига ўйнайди-да. Суд ҳоким нима деса, шуни қилади¸ дейди сурхондарëлик тингловчимиз.\nСамарқандлик тингловчимиз Телман ота ноқонуний тортиб олинган ерини суд орқали қайтариб ололмаётганини айтади.\nТелман ота: Мен олий маълумотлиман. Докторлик бўйича фан номзодиман. Китобларни ўқиш мен учун кўп қийин нарса эмас. Менгаки шундай қилгандан кейин оддий фуқарони нима мақомга ўйнатса, ўйнатар экан-да.\nОзодлик: Нима бўлди ўзи, Телман ота? Бошидан гапириб беринг.\n- Мен еримни шаҳар қонун-қоидаси бўйича олган эдим. 1982 йилда қарор чиқартирган эдим. Бунинг ҳужжати йўқ. Уйим ëниб кетди. Ҳали уни ҳам ремонт қилганим йўқ. Суд тамом бўлсин¸ кейин ҳаммасини қиламан. Ëнғинда 1982 йилда чиққан қарорни йўқотдим. Булар шундан фойдаланиб¸ еримнинг уч сотихини тортиб олди. Мен чидадим. Бунинг устига жиноят содир қилиб¸ бутун дарахтларимни кесиб ташлади. Бу мумкин эмас-ку ахир.\nМен қарорни вилоят архивидан топганимдан кейин “Энди судлашиш менинг навбатим”, деб судлашдим. Биринчи суд менга нисбатан рад қарорини чиқарди. Энди мен қарорни топгач¸ ҳозир мен судлашаяпман. Биринчи судда менга нисбатан ноқонуний қарор чиқаришди. Суд ишни уларнинг фойдасига ҳал қилди. Чунки у ўртоқлар супер миллиардерлар. Мен бир бечора бобо¸ дейди самарқандлик Телман ота.\nЎзини биринчи гуруҳ ногирони эканини айтган навбатдаги тингловчимиз банкда нақд пул йўқлиги боис нафақаларини вақтида ололмаётганини айтади.\n- Мен Хоразмдан безовта қилаяпман. Ойликлар¸ пенсиялар вақтида берилмаяпти. Ўзим биринчи гуруҳ ногирониман. Июн ойининг пенсиясини олдик. Июл ойини ҳали бермаяпти. Ведомост йўқ деяпти. Яшаш умуман қийин бўлаяпти.\nОзодлик: Нима сабабдан вақтида беришмаяпти?\n- Умуман банкда пул йўқ, дейишаяпти. Умуман қийин бўлаяпти-да. Масалан¸ ўқитувчилар март-апрел ойининг ойлигини ололмаяпти ҳали. Март ойининг ойлигини олганларига 10-15 кун бўлди.\nОзодлик: Сиз охирги марта қачон олдингиз?\n- Июн ойиникини олганимга 25 кун бўлди. Июл ойиники учун ҳар кун борамиз почтахонага. Ишлайдиган ишчилар ҳам йўқ. Почтахонанинг олди уруш-жанжал. Почтахона ходимлари ҳам йўқ¸ дейди хоразмлик тингловчимиз.\nҚашқадарёдан бўлган қўнғироқ соҳиби эса бугунги кириш имтиҳонлари ҳақида мулоҳаза юритади. Унинг айтишича, ўқишга кирувчилар жуда кўп, лекин иш йўқ.\n- Мана ҳозир ҳамма жойларда коллежлар очилаяпти¸ лекин иш кам. Мана бугун кириш имтиҳонлари бўлди. Институтга битта ўринга 10 киши тўғри келади. Битта факультетга 40 талаба қабул қилинса¸ шунинг 10 нафари грант¸ қолган 30 нафари контракт. Ўқигандан кейин ҳам иш йўқ.\nОлдинлари заводлар¸ фабрикалар бўлган. У ерда ишлашган. Ҳозир ҳаммаси қисқариб кетаяпти. Ишлайдиган ер ҳам қолмаяпти. Атрофимизда қашшқолар ҳам бор¸ кўп киши Тошкентда ишлайди. Россиядан бировнинг ўлиги келаяпти¸ биров ишлай олмай келаяпти¸ биров қарз бўлиб келаяпти¸ дейди қашқадарëлик тингловчимиз.\nАзиз муштарий! Озодлик радиосининг эркин сўз микрофони сизлар учун доим очиқ. Марҳамат¸ +420 602 612 713 рақамига қўнғироқ қилинг, SMS орқали хабарлар йўлланг.


Хитой табобати 5000 йиллик тарихга эга бўлиб, 700дан ортиқ хитой ўсимлик дорилари мавжуд. Хитой тиббиётида акупунтер, яъни игна билан даволанади. Масалан: иссиқ идишлар, хитой доривор ўсимлиги шўрваси ҳамда замонавий хитой юқори технологияли электрон механик ускуналар инсон танасининг турли сурункали ва даволаш қийин бўлган касалликларни даволайди.\nРевматизм, ревматоид артрит, шишиш, сервикал спондилоз, периартрит, ломбер диск ҳерниси каби турли хил оғриқли касалликлар;\nИнсульт ва гемиплегиянинг асоратлари, нутқда муаммолар, оёқ-қўллар заифлиги, оёқ-қўллар уюшиши.\nБронхит,астма, балғам кўп ажралиши, кўп йўталиш, бурун касалликлари ринит, бурун битиб қолиши, синусит\nНеврология юз, фалажи.\nОшқозон –ичак касаллиги, ошқозон оғриғи, ошқозон яраси, метеоризм, геморрой\nЭркакнинг жинсий дисфункцияси, муддатидан олдин бўшатиш, тез бўшатиш, иқтидорсизлик, жинсий алоқа камлиги, эркак ва аёлларнинг бепуштлиги.\nЭркаклар касаллиги: простата бези, простата цистити, пешобга кўп бориш, урология пешоб оғриқлар, пешоб чиқариш қийинлиги.\nГуанчжоу Хитой шифохонаси хитой тиббиётида қўлланилиб келинаётган машҳур, қимматбаҳо хитой ўсимлик дориларидан, хитой ўсимлик кукунларидан махсус хитой таблеткаларидан, анъанавий хитой табобатида тавсия қиладиган доривор ўсимликлардан тайёрланган шўрвалар, акупунтур, яъни игна билан даволаш, иссиқ идишлар орқали, массаж, электротерапия ва 80дан ортиқ бошқа даволаш усуллари мавжуд. Оғир ёки енгил даъволанадиган касаллик бўлишидан қатъи назар, 2 дан 7 кунгача даволанишдан кейин барча аломатлар деярли йўқолади ва даволаниш такрорланмайди.Тошкент шаҳар Гуанчжоу клиникаси телефон рақами : +99893 1110333.


Тарқатма таклифномалар ҳукми ҳақида мулоҳазалар | FargonaZiyo.uz\nТарқатма таклифномалар ҳукми ҳақида мулоҳазалар\nАгар меҳмон ўзи билан чақирилмаган кишини эргаштириб келса…\nБундай ҳолда мезбонга Расулуллоҳ соллаллоҳу алайҳи васаллам қилган амални қилиш тавсия этилади. Абу Масъуд розияллоҳу анҳу айтади: “Ансорлар орасида Абу Шуайб исмли киши бўлиб, унинг қассоб хизматкори бор эди. Бир куни Абу Шуайб: “Мен учун махсус таом тайёрла, Расулуллоҳ соллаллоҳу алайҳи васалламни беш кишининг бешинчиси қилиб чақираман”, деди. Кейин Расулуллоҳ соллаллоҳу алайҳи васалламни беш кишининг бири қилиб чақирди. Уларга бир киши қўшилиб олди. Расулуллоҳ соллаллоҳу алайҳи васаллам мезбонга: “Сен мени беш кишидан бири қилиб чақирдинг, бу киши эса бизларга қўшилиб келди. Агар хоҳласанг, унга изн бер, хоҳламасанг тарк эт”,дедилар. Мезбон: “Албатта, унга изн бераман”, деди” (Имом Бухорий, Муслим ва Термизий ривояти).\nМеҳмонга такаллуф қилиш…\nРухсат билан кириш, таомдан кейин ортга қайтиш…\nАллоҳ таоло ўз бандаларига ўргатган гўзал одоблардан бири изн берилса таом учун бошқаларнинг уйига кириш, таом еб бўлингандан сўнг эса ортга қайтишдир. Аллоҳ таоло ўз каломи шарифида қуйидагича марҳамат қилади: “Эй, иймон келтирганлар! Пайғамбарнинг уйларига фақат сизларни бирор таомга чақирилсагина кирингиз! (Ўшанда ҳам) унга эришишга кўз тутиб турмангиз, балки чақирилганингизда кирингиз ва таомдан сўнг гапга берилиб кетмай, тарқалингиз! …” (Аҳзоб сураси, 53-оят).\nАввал катталар, сўнгра ўнг тарафдагилар…\nТИИ “Таҳфизул-Қуръон” кафедраси мудири │muslim.uz\nPrevious Post: 2018 йилги «Умра зиёрати» келгуси йилнинг 1 февралидан бошланиши маълум қилинди\nNext Post: 2018 йилдан бошлаб Қурбон ҳайит ва Рамазон ҳайит байрамларида узлуксиз 3 кун дам олинади


Жанубий Корея президенти ҳукуматда баъзи ўзгартиришлар амалга оширди\n20:21 / 19.10.2015\nЖанубий Корея президенти Пак Ки Хе 19 октябрда мамлакат ҳукуматида баъзи ўзгартиришлар амалга оширди: ўз лавозимидан 2 нафар вазир, 6 нафар вазир ўринбосари ва президентнинг хорижий ишлар бўйича бош котиби кетди, деб хабар бермоқда президент матбуот хизмати.\nХусусан Корея давлат ҳудудлари, инфратузилма ва транспорт вазири, Денгиз ва балиқчилик вазири ўзгартирилди.\nАввалроқ Жанубий Корея президенти бош котиби Чу Чхоль Ги АҚШнинг Сеулга KF-X қирувчи самолёт ишлаб чиқариш учун муҳим технологияларни беришдан бош тортиши сабабли жамоатчилик норозилиги ошаётгани туфайли бир ой аввал истеъфога чиқиш ҳақида ариза берган эди. Пак Кин Хе Вашингтонга ташрифи пайтида АҚШнинг бу қарорини ўзгартиришига кўндиришга ҳаракат қилди, бироқ бу уринишлар муваффақиятсиз якунланди.\nБош котиб ўрнини аввал президент маъмуриятида миллий мудофаа масалалари департаменти бошлиғи ўринбосари мажбуриятларини бажарган Ким Гю Хён эгаллайдиган бўлди.\nТуркия тўхтамоқчи эмас


Шу маънода, янги — 2016 йилнинг мамлакатимизда “Соғлом она ва бола йили” деб номлангани ушбу эзгу анъананинг мантиқий давомидир. Бинобарин, давлатимиз раҳбари Конституциямиз қабул қилинганининг 23 йиллигига бағишланган тантанали маросимдаги маърузасида таъкидлаганидек, соғлом бола, соғлом авлод орзуси аждодларимиздан бизга ўтиб келаётган, қон-қонимизга сингиб кетган азалий интилишдир.\nБугун фахр билан айтамизки, мустақилликнинг илк йиллариданоқ бу борадаги ишларни ҳаётга татбиқ этишнинг мустаҳкам ҳуқуқий асослари яратилди. Тиббий хизмат тизимини жаҳон андозалари даражасига кўтариш, оналик ва болаликни муҳофазалаш бўйича улкан саъй-ҳаракатлар амалга оширилмоқда. Айниқса, “Соғлом она — соғлом бола” дастури доирасида ҳаётга татбиқ қилинаётган амалий чора-тадбирлар халқаро миқёсда ҳам юксак эътироф этилаётгани барчамиз учун қувонарлидир.\nМана шундай пайтларда беихтиёр кечаги кунлар эсимизга тушади. Бундан 25 йил муқаддам оналар ва болалар ўлими кўрсаткичи жуда юқори эди. Тиббий хизматнинг сифати паст, чекка ҳудудларда ҳатто оддий ташхис қўйишга ҳам шароитлар мавжуд эмасди. Масалан, ҳомиладор аёлга бемор сифатида қаралиб, турли керакли-кераксиз дорилар бериларди. Чақалоқ дунёга келгач, она ва болани бир-биридан ажратиш каби ёндашувлар бор эди. Ёки болага сўрғич бериш, гўдакнинг талабига қараб эмас, муайян вақтларда эмизиш тавсия этиларди. Шукрки, халқимизнинг миллий қадриятларига зид бундай тамойилларга бутунлай чек қўйилди. Бола туғилган заҳоти она бағрига бериладиган бўлди. Чақалоқларни кўкрак сути билан озиқлантиришга асосий эътибор қаратилмоқда. Ҳомиладор аёлларга тиббий хизмат кўрсатиш, туғуруқни қабул қилишда ҳам замонавий андозаларга таяниш муҳим мезон этиб белгиланди. Кенг кўламли умуммиллий дастурлар доирасида амалга оширилаётган ишлар аёллар саломатлигини мустаҳкамлаш, соғлом болалар туғилишига зарур шарт-шароитлар яратиш, оилаларда тиббий маданиятни шакллантиришда муҳим омил бўлаётир.\nЎтган даврда бевосита соҳага доир кўплаб қонунлар ҳаётга татбиқ этилгани, улардан бир қанчасига замон талабидан келиб чиқиб, ўзгартиш ва қўшимчалар киритилгани бугунги кунда юртимизда фуқаролар соғлиғини сақлашнинг ҳуқуқий асослари яратилганини намоён этди. Аҳолига кўрсатилаётган тиббий хизмат сифатининг яхшиланиши халқимиз ҳаёт даражасининг янада кўтарилишига олиб келди. Истиқлол йилларида одамларимизнинг ўртача умр кўриш даражаси 67 ёшдан 73 ёшга, аёллар ўртасида эса 75 ёшга етгани ҳеч кимни бефарқ қолдирмайди, албатта. Худди шунингдек, ўтган йили Ўзбекистон “Бутунжаҳон бахт индекси”да 158 та мамлакат ўртасида 44-поғонани, Мустақил Давлатлар Ҳамдўстлиги мамлакатлари орасида биринчи ўринни эгаллагани барчамизга ғурур-ифтихор бағишлайди ва янги уфқларни забт этишга ундайди.\nБинобарин, соғлом авлодни вояга етказиш нақадар муҳим, шу билан бирга, масъулиятли эканлигини нафақат соҳа ходимлари, балки аҳолининг барча қатлами тўла-тўкис англаб етмоқда. Булар, шубҳасиз, “Фарзандлари соғлом юрт — қудратли бўлур, қудратли юртнинг фарзандлари соғлом бўлур”, деган ҳикматли иборага амал қилган ҳолда, соғлиқни сақлаш тизимида олиб борилаётган изчил ислоҳотлар, жойларда соғлом турмуш тарзини тарғиб этишга қаратилган кенг кўламли саъй-ҳаракатлар самарасидир. Бунга ишонч ҳосил қилиш учун биргина ҳаёт тарзимиз, турмушимизда содир бўлаётган ўзгариш ва янгиланишларга аҳамият қаратишнинг ўзи кифоя. Мисол учун, ўтган асрнинг 90-йилларида ҳомиладор аёлларнинг аксарияти анемиядан, катта қисми унинг ўрта ва оғир формаларидан азият чекар эди. Бу нафақат оналар саломатлигига, шу билан бирга, болалар соғлиғига ҳам салбий таъсир кўрсатарди. Ҳозир ушбу ҳолат яхшиланиб, юртимизнинг турли ҳудудларида анемия кескин камайди. Унинг бир қатор омиллари бор. Хусусан, туғуруқлар оралиғи 3 ва ундан кўпроқ йилга узайди. Бундан ташқари, эрта ёшдаги туғуруқлар камайишига эришилди.\nМутахассис қанчалик малакали ва тажрибали бўлмасин, агар унинг ишлаши учун етарли шарт-шароит йўқ экан, соҳада ривожланиш бўлмайди. Шу маънода, бугун давлатимиз раҳбари ташаббуси билан мамлакатимизнинг барча ҳудудида ташкил этилган ихтисослаштирилган тиббиёт масканлари ҳақида алоҳида тўхталиб ўтиш жоиз. Бу каби марказларда ирсий хасталиклар билан туғилиш, ногиронлик ҳамда юқумли касалликларнинг олдини олиш, оналар ва болаларга юксак сифатли тиббий хизмат кўрсатиш имконияти мавжуд. Перинатал марказларида эса ҳомиладор аёллар ва янги туғилган чақалоқлар саломатлигини асрашга катта эътибор қаратилиб, ҳомиладорлик даврида муайян бир хасталик билан оғриган, муддатидан аввал туғуруқ хавфи мавжуд бўлган оналар ҳамда эрта туғилган чақалоқлар парваришланаётир. Айни чоғда бир килограммдан кам вазнда туғилган жажжи гўдаклар буткул соғломлаштирилаётгани бахтиёр оналар сафини кенгайтирмоқда. Шу билан бирга, турли аномалияли туғма хасталиклар жарроҳлик йўли билан муваффақиятли даволанаяпти. Мамлакатимизда Она ва бола скрининги фаолиятининг яхши йўлга қўйилгани, ўз навбатида, хасталикларни эрта аниқлаш имконини бераётир.\nБугун акушерлик ва перинатал ёрдамларини ҳудудийлаштириш ҳақида бемалол гапиришимиз мумкин. Бу нимани англатади? Авваллари ҳомиладор аёл саломатлигини тўла-тўкис текшириш учун пойтахтга келган бўлса, эндиликда республикамизнинг барча вилоятида скрининг марказлари мавжуд бўлиб, у ерда кўплаб аёллар ҳомиладорликнинг 12 ва 14-20 ҳафтасида текширувлардан ўтмоқда. Шунингдек, ҳудудларда перинатал марказлари ҳам изчил фаолият юритаяпти. Халқаро талаб ва андозаларга тўла мос келадиган бундай даволаш муассасалари фаолияти йўлга қўйилгани, аввало, аҳоли саломатлигини муҳофаза қилиш ва мустаҳкамлашга қаратилганлиги, шунингдек, дилбандларимизни соғлом ва бақувват этиб тарбиялашга хизмат қилаётганлиги билан алоҳида қадрлидир.\nДавлатимиз раҳбарининг “2014 — 2018 йилларда Ўзбекистонда аҳолининг репродуктив саломатлигини янада мустаҳкамлаш, оналар, болалар ва ўсмирлар соғлиғини муҳофаза қилиш борасидаги Давлат дастури тўғрисида”ги қарори мазкур йўналишдаги ишларни янги босқичга кўтарди. Мазкур ҳужжат асосида юртимизда аҳолининг репродуктив саломатлигини янада мустаҳкамлаш, оналик ва болаликни муҳофаза қилишда тиббий ёрдам кўрсатаётган муассасаларнинг моддий-техника базаси ҳамда кадрлар салоҳиятини кучайтириш, замонавий ташхис усулларини жорий этиш, аёллар, болалар ва ўсмирлар касалликларининг олдини олиш бўйича яқин истиқболга мўлжалланган вазифалар белгилаб берилди.\nТошкент педиатрия тиббиёт институти клиникаси фаолиятида ҳам ана шундай мақсадлар устувор аҳамиятга эга. Клиникада 2009 йилда ташкил этилган шошилинч ёрдам кўрсатиш қабул бўлими бемор болаларга тезкор ёрдам кўрсатиш сифатини юксалтиришга муҳим ҳисса қўшаяпти. Ушбу муассаса “Соғлом авлод учун” халқаро хайрия фонди, “Sen yolg‘iz emassan” республика жамоатчилик болалар жамғармаси билан ҳамкорликда Ўзбекистон Республикаси ҳудудларида бемор болаларни даволаш бўйича ўтказилаётган акцияларнинг фаол иштирокчиси. Ходимлар малакасини ошириш борасида АҚШ, Германия, Исроил, Италия, Малайзия, Жанубий Корея, Сингапур каби давлатлардаги клиникалар билан ҳамкорлик олиб борилаётганлиги натижасида даволаш сифати яхшиланмоқда.\nУмуман, соҳада кенг қамровли ислоҳотлар олиб борилмоқдаки, уларнинг барчаси Президентимиз таъбири билан айтганда, она ва бола соғлом бўлса, оила бахтли, оила бахтли бўлса, жамият мустаҳкам бўлади, деган улуғвор ғояга қаратилганлиги билан янада аҳамиятлидир.\nТошкент педиатрия тиббиёт институти клиникаси бош шифокори,\nМазкур рукндаги бошқа мақолалар: « Ёш оналарга аталган мажмуа\tШифобахшликда тенгсиз »


OzodDayjest: Сенатор Сафоев ҳукумат узоқ муддатли стратегиясиз фаолият юритаётганини танқид қилди\n24 октябр 2020, Тошкент вақти: 19:01\nСенатор Содиқ Сафоев (ўртада).\nЎзбекистонда давлат мансаби бойлик орттиришнинг асосий манбаи бўлиб қолмоқда. Сенатор Содиқ Сафоев концептуал нуқтаи назарга эга бўлмаган ҳукумат фаолиятини танқид қилди. Ўзбекистонга оғир касалликларга олиб келувчи пальма ёғи импортини бутунлай тақиқлаш таклиф қилинди. Жорий ҳафта матбуот шу каби воқеалар ҳақида хабар берди.\nЎзбекистон ҳукумати концептуал нуқтаи назарга эга эмас, ижроия тизими вакиллари ҳар куни 20 соатлаб ишлаяпти, лекин бу ҳаракатларнинг замирида узоқ муддатли стратегия йўқ, деб ҳисоблайди Олий Мажлис Сенати раисининг биринчи ўринбосари Содиқ Сафоев (www.kun.uz, 7 декабрь).\nЛондондаги ташкил қилинган анжуманда сўзлаган С.Сафоев ҳукумат тизимини замонавий жамият талабларига мос тарзда ўзгартириш зарурлигини қайд этган.\n“Янги сиёсат, янги мақсадларни эски тизим билан ҳаётга татбиқ этиб бўлмайди. Тизимни ўзгартириш керак. Мисол учун, нега биз ҳали ҳамон ҳақиқий хусусийлаштиришни амалга ошира олмаяпмиз? Нега банк тизимимизнинг 84 фоизи давлатга тегишли бўлиб қолмоқда? Нега монополиялар бунча кўп? Йирик корхоналарни хусусийлаштириш масаласи нима бўляпти?” дея савол қўйган Сенат раиси ўринбосари.\nЎзбекистонга пальма ёғини олиб киришни буткул тақиқлаш таклиф этилмоқда (“Даракчи”, 12 декабрь). Таҳлилларга кўра, охирги уч йилда Ўзбекистонга ўртача 50 минг тоннадан пальма ёғи олиб кирилган бўлса, жорий йил январь-май ойларининг ўзида 31 минг тоннадан ортиқ пальма ёғи импорт қилинган. Бу эса мазкур маҳсулот импорти кескин ўсганини кўрсатмоқда.\nПальма ёғи бошқа барча ёғлардан арзонлиги сабаб кенг фойдаланилади. Қайд этилишича, пальма ёғининг мунтазам, оз миқдорда истеъмол қилиниши ҳам оғир касалликларга, жумладан, атеросклероз, гипертония, инсульт ва ҳатто саратонга олиб келади.\nОлий Мажлис депутатлари ушбу масалани янада чуқур ўрганиш, хорижий мамлакатларнинг бу борадаги тажрибасини таҳлил қилиш мақсадида ишчи гуруҳ тузиш ҳамда жойларда назорат тадбирларини амалга ошириш лозим, деб ҳисоблайди.


ЖЧ-2014: Бразилия финалда қўшниси ғолиб бўлишини истамайди\n16 январ 2021, Тошкент вақти: 19:29\nАргентиналик футболчилар ярим финалда Ҳолландия устидан эришилган ғалабани нишонлашмоқда. Сан-Паулу, 9 июль, 2014.\nЯкшанба куни футбол бўйича Жаҳон чемпионати финалида 1986 ва 1990 йилларда тўқнаш келган Аргентина ва Германия терма жамоалари яна дунё биринчилиги учун беллашади.\nКеча Лионель Месси жамоаси Ҳолландияни пенальтилар сериясида 4-2 ҳисобида мағлуб этди. Дастлабки ярим финал учрашуви Германия ижросидаги голлар ёмғири билан эсда қолган бўлса, ёмғир остида ўтган Аргентина-Ҳолландия учрашуви "қуруқ" ҳисоб билан (0:0) якунланди.\nПенальтилар сериясида рақиб зарбасини икки марта қайтариб, жамоаси ғалабасига улкан ҳисса қўшган аргентиналик дарвозабон Ромеро иккинчи ярим финал учрашувининг энг яхши ўйинчиси, деб танланди.\nЭнди 1978 ва 1986 йиллари дунё биринчилигини қўлга киритган "Альбиселесте" (Аргентина жамоаси) учинчи бор жаҳон чемпиони унвони учун курашади.\nГерманиянинг Бразилия устидан 7:1 ҳисобида ғалаба қозониши бутун дунё бўйлаб футбол ишқибозлари ва мутахассисларини қаттиқ таъсирлантирган бўлса-да, аргентиналиклар немис футболчилари устидан ғалаба қозонишларига шубҳа қилмаётир.\nАйтиб ўтиш жоизки, Жанубий Америка қитъасида бунгача ўтган 7 та жаҳон чемпионатида бирор марта бўлса ҳам европалик жамоа ғалаба қозонолмаган.\nБразилия ҳасад ўтида ёнмоқдами?\nЧемпионатга мезбонлик қилаётган бразилияликлар қўшниларига "болеть" қилади, деб ўйласангиз янглишасиз. "Аргентина ютса, бу мен учун қайғули кун бўлади. Улар кейин биз футболда энг зўрмиз, дем мақтана бошлайди. Ўзлари эса фақат икки мартагина жаҳон чемпиони бўлган", - дейди Флавио исмли бразилиялик футбол мухлиси.\nСан-паулулик Рената эса: "Учинчи ўрин учун бизникилар Аргентина билан ўйнайди, деб умид қилган эдик", - деди ҳолландияликларнинг мағлубиятидан ранжиганини яширмай.\nБразилия оммавий ахборот воситалари ҳам мухлислардан қолишмайди. "Ёмон туш давом этмоқда! Аргентина Ҳолландияни пенальтиларда енгиб, финалга чиқди!" - деб ёзади "Рио О'диа" нашри.\nСпорт дунёсини ёритувчи "Ланс" веб-сайти эса SomosTodosAlemanha! - "Биз барчамиз немисмиз!" деб сарлавҳаланган мақоласида "... якшанба куни Аргентина Бразилия тупроғида чемпион бўлиб қолса, Селесаонинг (Бразилия жамоаси) немисларга енгилиши иккинчи планга ўтиб қолади", деб ёзади.\nФиналга йўлланма олган жамоалар бунгача икки бор - 1986 ва 1990 йилларда Жаҳон чемпионати финалида беллашишган.\n28 йил аввал Аргентинанинг ўша даврдаги терма жамоаси биринчи навбатда юлдуз ҳужумчи Диего Марадонага таянган эди. Футболчи ўшанда жамоаси ишончини оқлаб, Аргентинани иккинчи бор жаҳон чемпиони бўлишига улкан ҳисса қўшган.\nЎшанда кўпчилик учрашувнинг асосий вақти 2:2 ҳисоби билан якунланиши ва қўшимча таймлар ўйналишини кутаётган бир пайтда Марадонанинг жамоадоши Буручагага оширган тўпи Аргентинага ғалаба олиб келган.\nКейинги чемпионатда - 1990 йилнинг 8 июлида Римдаги Олимпиада стадионида немислар ниҳоят реванш олиш имкониятига эга бўлганлар. Бироқ Римдаги финалда жамоалар 4 йил аввалги каби муросасиз ўйин намойиш эта олишмаган.\n85-дақиқада Адреас Бреме 11 метрлик жаримадан ўйиндаги ягона голни киритиб, "Маншафт"ни чемпион қилган эди.\nЎшанда Марадона кўз ёшларини яширмай, ҳўнграб йиғлагани ҳалигача футбол мухлисларининг эсидан чиққани йўқ.\nЧемпионлик ўйинидан сўнг немисларнинг бош мураббийси, германиялик собиқ жаҳон ва Европа чемпиони Франц Беккенбауэр: "Германияни энди ҳеч ким енга олмайди", деб айтганди.\nУч мартадан жаҳон ва Европа чемпиони бўлган немислар жамоаси, бундан ташқари, мундиалда 4 марта кумуш, 4 марта бронза медалини қўлга киритганлар.\nБразилияда эса Германия терма жамоаси ўз тарихида саккизинчи бор мундиал финалига йўллaнмa олиб, бу борада янги рекорд ўрнатди.\nГермания ва Аргентина ўртасидаги финал учрашуви 13 июль куни Тошкент вақти билан тунги соат 12:00 да бошланади.\nГермания ЖЧ-2014 мезбонларини қаттиқ хафа қилиб, финалга чиқди\nРўзадор футболчилар — ЖЧ-2014 ўйинларидан унутилмас хотира\nЖЧ-2014: Ўзбекистонлик ҳакам Эрматов 20 йиллик рекордни урди


Ҳисоб палатасининг ҳуқуқий мақомига аниқлик киритилди | NORMA.UZ\nОлий Мажлис Қонунчилик палатасининг навбатдаги мажлиси бўлиб ўтди, унда бир қатор қонун лойиҳалари кўриб чиқилди.\nИккинчи ўқишда кўриб чиқилган «Ўзбекистон Республикаси Ҳисоб палатаси тўғрисида»ги қонун лойиҳаси унинг фаолияти соҳасидаги муносабатларни тартибга солишга, ислоҳотларнинг янги босқичида ҳуқуқий жиҳатдан тартибга солишга қаратилган. Айни пайтда палата фаолияти Президентнинг 21.06.2002 йилдаги ПФ–3093-сон, 4.11.2002 йилдаги ПФ–3157-сон фармонлари, Президентнинг 7.09.2006 йилдаги ПҚ–460-сон қарори ва бир қатор бошқа ҳужжатлар билан тартибга солинмоқда.\nТаклифларни инобатга олган ҳолда лойиҳада Ҳисоб палатасининг ҳуқуқий мақоми, вазифалари, принциплари ҳамда мансабдор шахсларининг ваколатларига аниқликлар киритилди. Давлат органлари, бошқа ташкилотлар билан ўзаро муносабатлари ва ахборот алмашинуви, унинг қонуний талабларини бажаришнинг мажбурийлиги ҳақидаги нормалари такомиллаштирилди. Палата фаолиятининг ташкил қилиниши билан боғлиқ қоидалар маромига етказилди. Лойиҳага атамаларнинг ягона шаклда қўлланилиши, адабий тил қоидалари талабларига ва бошқа махсус қоидаларга риоя этилишини таъминлаш борасида аниқлик киритилди.\nМажлисда янги таҳрирдаги «Банклар ва банк фаолияти тўғрисида»ги қонун лойиҳаси муҳокама қилинди.\nҲужжатдан кўзланган асосий мақсад – банкларнинг барқарорлиги, улар ўртасида соғлом рақобатни таъминлаш, омонатчиларни турли кутилмаган таваккалчиликлардан ҳимоялаш орқали банкларга бўлган ишонч даражасини ошириш. Банк тизимининг барқарорлигини таъминлашнинг муҳим чораси сифатида лойиҳа билан банкларни рўйхатга олиш тартиби ва шартлари, шу жумладан норезидентларнинг банк капиталидаги иштироки тартибга солинмоқда.\nЛойиҳа билан юридик шахс бўлмаган молия институтларининг бирлашмаси – банк гуруҳи тушунчаси киритилмоқда. Бу билан банкларнинг ўзаро масъулиятини ошириш, тизимли хатарларни камайтириш, шунингдек банкларни консолидациялашган асосда назорат қилиш орқали Марказий банкнинг назорат функцияларини такомиллаштириш кўзда тутилмоқда.\n12.03.2019 йилдаги ПҚ–4236-сон қарор 11-бандининг ижросини таъминлаш мақсадида ишлаб чиқилган «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида» қонун лойиҳаси суд ҳужжатлари ва бошқа органлар ҳужжатларини мажбурий ижро этиш жараёнига медиация институти жорий этилишини кўзда тутади. «Суд ҳужжатлари ва бошқа органлар ҳужжатларини ижро этиш тўғрисида»ги ҳамда «Медиация тўғрисида»ги қонунларга тузатишлар киритилади.\nМажлисда кўриб чиқилган яна бир масала – «Ўзбекистон Республикаси Олий Мажлиси бюджетини шакллантириш ва ижро этишнинг янги механизмлари жорий этилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳаси бўлди. У «Фаол инвестициялар ва ижтимоий ривожланиш» Давлат дастурининг 7-бандида белгиланган вазифаларни бажариш мақсадида бир гуруҳ депутатлар томонидан қонунчилик ташаббуси ҳуқуқи асосида ишлаб чиқилган. Унда Парламент палаталари бюджетларининг янги механизмларини шакллантириш ва ижроси масаласи ишлаб чиқилган.\nҚонун лойиҳаси билан Ўзбекистонда қонунчилик хокимиятининг молиявий мустақиллигини таъминлайдиган, шунингдек холис парламент назоратини таъминлашда асос бўладиган нормалар таклиф этилмоқда.\nҚизғин баҳс-мунозара ва тортишувлардан сўнг қонун лойиҳалари қабул қилинди.


Зулхумор Акбарова2021-05-28T13:18:25+05:0028 May, 2021|“Йилнинг энг фаол журналисти – 2021”, Матбуот|\nАёл – нозик хилқат, кўнгли эса унданда нозик бўлса-да, унинг иродаси, сабр-бардошига таҳсин айтмасликнинг иложи йўқ. Аёл истаса, меҳри, ширин сўзи билан дунёларни обод қилиши, тошдан санъат асари яратиши мумкин.\nИнсон ҳаётда меҳнати, олиб бораётган хайрли ва эзгу ишлари билан қадр топади. Яна орамизда шундай инсонлар борки, улар ўз зиммасидаги вазифани адо этишга нафақат билими, салоҳияти, балки қалб қўрини, меҳрини баҳшида этади.\nВилоят Ички ишлар бошқармаси, Тиббиёт бўлими поликлиникасида қарийиб 20 йилдан буён самарали меҳнат қилиб келаётган Муҳайёхон Дадахўжаевани ана шундай аёллардан бири десак, асло муболаға бўлмайди.\nШиринсўз, касбига фидойи, меҳнатсевар, қалби пок, барча инсонларга яхшилик илинадиган, ҳеч кимдан ўз ёрдамини аямайдиган Муҳайёхон опа ҳақида фақат илиқ гаплар айтиш мумкин.\nМуҳайё Дадахўжаева самарали фаолияти, қолаверса, қатор юксак инсоний фазилатлари билан нафақат ҳамкасблари, балки кенг жамоатчилик ўртасида алоҳида ҳурмат-эътибор қозонган.\nОлий даргоҳни муваффақиятли тамомлагач, Муҳайёхон опа дастлаб вилоят Перинатал марказида иш бошлаган. Йиллар давомида тажриба орттирди, устозларидан касб сирларини пухта эгаллашга ҳаракат қилди. Кейинчалик у вилоят Ички ишлар бошқармаси тиббиёт бўлими поликлиникасига ишга ўтди. Айни пайтда у ультратовуш диагностика шифокори вазифасида сидқидилдан меҳнат қилмоқда.\nФаолияти давомида опа ҳар бир ишга масъулият билан ёндашади, айниқса, жонкуяр, очиқкўнгил ва самимийлиги билан шифо излаб келувчиларга ҳушнудлик улашади.\nМуҳайёхон опа ўз касбининг фидойи ва етук мутахассиси бўлиш билан бирга, оилада меҳрибон она, севикли рафиқа, оқила уй бекаси, набираларининг меҳрибон бувиси сифатида ҳам кўпларга ибрат бўла олади. Оиласининг тинчлиги, фарзанд ва набираларининг камоли унга ҳамиша куч ва шижоат бағишлади.\nЎзининг ибратли ишлари билан бутун жамоага намуна бўлиб келаётган Муҳайёхон опани шогирдлари, вилоятимиз Ички ишлар тизимидаги барча опа-сингилларимиз номидан Наврўзи олам билан муборакбод этаман. Оиласи, фарзандлари бахтига омон бўлсин, эл-юрт равнақи йўлида олиб бораётган ишларида ҳамиша омад ёр бўлсин.\nАсака тумани ИИБ ҲПБ\nПрофилактика инспектори, лейтенант\n«Iqbol» газетаси 2021 йил, 19 март


Тошкент вилояти. Телефонни йўқотган уста аммо жабрдийда истеъмолчими? – istemol.uz\nТошкент вилояти. Телефонни йўқотган уста аммо жабрдийда истеъмолчими?\nОлмалиқ шаҳар, Амир Темур кўчаси, 6а-уй, 27-хонадонда яшовчи Наталья Вахидова HTC русумли мобил телефонини беҳосдан ерга тушириб қўяди. Истеъмолчи унинг экранини таъмирлаш мақсадида устага мурожаат қилади. Лекин, телефон аппаратини ўз вақтида таъмирланиши ўрнига устахонада йўқолиб қолади. Истеъмолчи уни ололмай бир неча ой овора бўлади.\nШундан сўнг Олмалиқ шаҳар истеьмолчилар ҳуқуқларини ҳимоя қилиш жамиятига шикоят қилишга мажбур бўлади. Жамият ходимлари томонидан телефон таъмирлаш устасига тушунтириш ишлари олиб борилди ва натижада истеьмолчига худди шундай маркали янги телефон аппарати олиб берилишига эришилди. Истеьмолчининг бузилган ҳуқуқлари қайта тикланди.\nPrevious Post:Тошкент шаҳар. Шартнома бекор қилинди\nNext Post:Қашқадарё вилояти. Кўрсатилмаган хизмат учун ҳақ олинмайди


Обид қорига суиқасдда айбланганларга 8 йиллик қамоқ сўралмоқда\n30 ноябр 2020, Тошкент вақти: 23:12\nШвед полициячилари Нодира Аминова шахсиятини ҳимоя қилиш мақсадида¸ 2012 йилги маҳкамага уни юзига ниқоб тутилган ҳолда олиб келган эди.\nШвециянинг Сундсвалл шаҳрида Обид қори Назаровга суиқасдда гумон қилинган Юрий Жуковскийга жиноий шерикликда айбланган икки ўзбек - Баҳодир Пўлатов ва Нодира Аминовалар яна маҳкамага олиб келинди. Улар ўтган йили 26 апрел куни ўтган илк маҳкама қарори билан оқланиб, суд залидан озод қилинган эди.\nШвед прокурори Кристер Петерссон киритган шикоят асосида 3 июн куни бошланган аппеляция тартибидаги маҳкама ҳайъатига 828 саҳифалик айблов хулосаси берилди.\nОзодлик билан суҳбатда прокурор бу гал айбланувчиларга қарши янги даллиларни илгари сурганини айтди.\n- Ҳозирга келиб, бизда янги техник далиллар пайдо бўлди. Масалан, суиқасдга уриниш содир бўлганидан икки кун ўтиб, айбланаётганлар ўртасида электрон мактуб орқали ёзишмаларни топдик. Менинг назаримда, бу хатларда жиноят изларини ёпишга уриниш аломатлари жиддий кўринган, деди Петерссон.\nУ айбланувчиларга 8 йиллик қамоқ жазосини сўрамоқда.\nМаҳкамани кузатаётган ўзбекистонлик қочқин, ҳозир Швецияда яшаëтган имом Муҳаммадсолиҳ Обутовга кўра, 3 июн кунги маҳкамада, асосан 828 саҳифалик айблов хулосаси билан танишилган.\n- Маҳкама эрталаб соат 9 да бошланди. Прокурор 828 бетлик айблов киритибди. Ҳозир шу айблов билан бирма-бир таништириб чиқишяпти. Катта экранда далиллар кўрсатиляпти. Ўша ерда қизиқ даллилар бор. Ўзбекистондан Авазов Жобир, деган одамдан анави аёлнинг Nordea банкидаги ҳисоб рақамига ўтган йилнинг 1 май куни, кейин бир ҳафта ўтиб, икки марта 50 минг кронадан пул тушгани аниқ кўрсатилган, деди Муҳаммадсолиҳ Обутов.\nУнинг сўзларига кўра, айбланувчиларнинг Обидхон қорини отганликда гумон қилинган Юрий Жуковский исмли шахс билан суиқасддан олдин ва кейин изчил алоқада бўлганини кўрсатувчи далиллар ҳам айблов хулосасида илгари сурилмоқда.\nМуҳаммадсолиҳ Обутов бу галги маҳкамада иштирокчиларнинг сони аввалгисига нисбатан кўпроқ эканини айтмоқда. Аввалги маҳкама 2012 йилнинг апрелида Остершунд шаҳрида бўлган эди.\n- Бугунги судга Нодира Аминова билан эри келган. Ўтиришибди. Бу ёқдан Довудхон ҳам келди адвокати билан. Яна қори акани таниганларнинг кўпчилиги келишган, деди Муҳаммадсолиҳ Обутов.\nОбид қори Назаровга 2012 йилнинг 22 февралида уюштирилган суиқасдга алоқадорликда гумон қилинган икки ўзбек — Баҳодир Пўлатов ва Нодира Аминовалар ўтган йили 26 апрел кунги маҳкама қарори билан оқланган эди.\nЭр-хотин Баҳодир Пўлатов ва Нодира Аминова ўтган йилнинг 15 май куни ўзбекистонлик диний уламога суиқасдда иштирок этганликда гумонланиб қўлга олинган эди.\nИсботини топмади, дея суд томонидан бекор қилинган айбловда ўзбекистонлик эр-хотиннинг Обид қорига ўқ узгани гумон қилинган Ўзбекистон фуқароси Юрий Жуковскийга жиноий шерик экани иддао қилинган.\nАйбловни илгари сурган швед прокурор Кристер Петерссон суд қароридан норози бўлган ва қарор устидан шикоят қилишини билдирган эди.\nЎтган йилнинг кузида Озодликка интервю берган Нодира Аминова Юрий Жуковскийни таниши, унга кўмаклашганини тан олган, аммо унинг асл ниятидан бехабар бўлганини айтган эди.\n- Жуда соддадил инсон бўлиб кўринди у бизга. Жиноятчига сира ўхшамайди. Акамнинг ўртоғи сифатида уйимизда меҳмон қилдик. Лекин, нима қилаётгани ҳақида бизга ҳеч нарса гапирмасди. Бир неча кундан кейин шу хабарни Интернетда ўқиганимиздан сўнг шок бўлиб қолдик. Чунки биз унга ёрдам берганмиз, ниятини билмаганмиз¸- деган эди Нодира Аминова.\nШвед прокурори илгари сурган айблов асосида Обидхон қорига ўқ узганликда гумон қилинган Ўзбекистон фуқароси, 1978 йил туғилган Юрий Жуковскийнинг қаерда экани ҳам ҳозирча кенг жамоатчиликка номаълум қолмоқда.\nЎтган йили 12 октябр куни унинг Россияда қўлга олингани ҳақида норасмий хабар пайдо бўлган ва прокурор Петерссон бу маълумотларни шарҳламаган ҳолда қатъий хулосани тилга олган эди.\nРоссия Федерал Хавфсизлик хизмати бу хабарни тасдиқламаган, аммо, инкор ҳам қилмаган эди.\nҲозирча ҳар икки давлатнинг мутасадди идораларидан бу борада бирор аниқ маълумот олиш имконсиз қолмоқда.\nШвед прокурори таниқли ўзбек имоми Обид қорига нисбатан суиқасдни унинг сиёсий ва диний фаолияти билан боғлиқ, деб ҳисоблашини айтган.\nБироқ, Обид қорига уюштирилган суиқасд ортида Ўзбекистон ҳукумати ва унинг махсус хизмати турибди¸ деган иддаони аниқ тасдиқлайдиган далил йўқлигини ҳам таъкидлаган.\n54 яшар Обид қори Назаров 2012 йилнинг 22 февралида Швециянинг Стромсунд шаҳарчасидаги ўз уйи йўлагида номаълум қуролли шахс томонидан отиб кетилган эди.\nЯқинларидан олинган сўнгги маълумотларга кўра, ўшандан бери Назаров шифохонада беҳуш қолмоқда, аммо, унинг умумий аҳволи яхшиланиб бормоқда.


Жаннатий ўн саҳоба: Абу Убайда ибн Жарроҳ розияллоҳу анҳу (68-қисм) | Azon.uz - Ахборот-таҳлилий портал\n605 22:10 28.01.2021\nХалифа Умар бир неча мулозимлар билан Шом сафарига чиқди. Мақсад – у ердаги мусулмонларнинг аҳволини ўз кўзи билан кўриш, ҳолидан хабар олиш, Шом волийи, машҳур саҳоба Абу Убайда ибн Жарроҳнинг арз-илтимосларига қулоқ осиш эди. Ўнлаб отлар карвони кечга яқин Ҳижоздан келадиган йўлда биринчи бўлиб тўқнашиладиган Шом қишлоғи – Сирғга етиб келди. Бу ерда халифа Умар ва унинг йўлдошларини Ажнод (Фаластин, Ўрдун, Дамашқ, Химс, Қунсурайн) амирлари Шом волийи бошчилигида кутиб олгани чиққан эканлар. Абу Убайда ҳазрат Умар отининг жиловидан ушлаб, халифанинг эгардан тушишига ёрдамлашди. Икковлон қучоқлашиб кўришишди. Ҳол-аҳвол сўрашилди. Халифа Умар Расулуллоҳнинг машҳур саҳобаларидан доно ва жасур Абу Убайдани жуда ҳурматлар, унинг дилини ранжитмасликка тиришарди. Абу Убайда гап орасида Шомда вабо тарқаганини айтиб қолди. Ҳазрат Умар бир сапчиб тушдилар. Вабо давоси мушкул, ўта юқумли касаллик бўлганидан, бирор тадорикини топиш лозим эди. Ҳазрат Умар ибн Аббосга юзланиб буюрдилар:\n– Эй Аббоснинг ўғли, менга биринчи муҳожирларни чақириб кел. Ибн Аббос ҳамсафарларидан бир неча кишини бошлаб келди. Ҳазрат Умар уларга маслаҳат солдилар: “Шомда вабо тарқалибди. Нима қиламиз – кириб бораверамизми ёки ортга қайтамизми?” Муҳожирлар тортишиб қолишди. Бирлари Шомга бораверишни маслаҳат беришса, бошқалари беҳуда ҳалок бўлмаслик учун Ҳижозга қайтишни мақбул кўришарди. Ҳар иккови томоннинг гаплари ҳам жўялига ўхшаб кўринарди:\n– Шомлик мусулмон биродарларимизнинг ҳолидан хабар олгани чиққан эдик. Бу хабарни ҳамма эшитган, дўст-душман қараб турибди. Дўстларимизни ҳафа қилиб, душманларимизни шод қилиб, ортга қайтсак, қандай бўларкин?\n– Сен билан шунча одам Шомга кетяпти. Улар орасида Расулуллоҳнинг саҳобалари, Ясрибнинг машҳур аъёнлари ҳам бор. Шунча одамни вабо тарқаган жойга олиб бориш уларни ўлимга маҳкум қилиш ила баробар эмасми?\n– Жўнанглар олдимдан, – дедилар ҳазрат Умар уларнинг ихтилофга бораётганларидан тутақиб. Сўнг Аббосга буюрдилар:\nУлар ҳам муҳожирлар каби Расулуллоҳ соллаллоҳу алайҳи ва салламнинг вабо ҳақидаги кўрсатмаларидан бехабар эканлар. Ансорлар ҳам иккиланиб қолишди. Умар ноилож ҳамсафарларидан бошқа бир гуруҳни чорлашга жазм этди:\nФатҳ муҳожирларидан икковининг ҳам гапи бир жойдан чиқди:\n– Одамлар билан орқага қайтишни, вабо тарқаган жойга бормасликни маслаҳат берамиз!\nНиҳоят, ҳазрат Умарнинг кўнгли таскин топди. У одамлар орасига жарчи юборди:\n– Ҳаммага маълум қил, эрта тонг чоғи уловимга минурман, орқага қайтурмиз!\nШом волийининг бу гапи ҳазрат Умарга малол келди, оғир ботди. Аммо сиртига чиқармади. Чунки халифа шундай машҳур саҳобийни хафа қилиб қўйишдан қўрқарди. Буни Расули акрамга хиёнат деб тушунарди. Лекин барибир бир оз оғринганларини изҳор қилиб қўйди:\n– Бу гапни сендан кутмагандим, эй Абу Убайда. Ҳа, Аллоҳнинг қадаридан Аллоҳнинг қадарига қочяпмиз. Мана сенинг бир қанча туянг бўлса-ю, уларни иккига бўлинган водийда ўтлатаётган бўлсанг. Бўлакларнинг биринчисида ўт-ўлан мўл-кўл, иккинчиси эса қуп-қуруқ, қовжираган. Туяларни у ўтлоқда ҳам Аллоҳнинг қадари билан боқасан, бунисида ҳам Аллоҳнинг қадари билан боқасан...\nШу пайт аллақаёққа ҳожати билан кетиб қолган Абдураҳмон ибн Авф келиб қолди-ю тортишувга нуқта қўйилди. Ҳазрат Умар тортишувга сабаб бўлган вабо ҳақида сўради. Абдураҳмон ибн Авф шундай деди: “Бу ҳақда менда илм бор. Расулуллоҳ соллаллоҳу алайҳи ва салламнинг “Қачон бирор ерда вабо чиққанини эшитсан¬гиз, у ерга борманг, қачон сиз турган ерга вабо тарқаса, ундан қочиб чиқманг” деганларини эшитганман”. Ҳазрат Умарнинг юзларига табассум қалқди: “Аллоҳнинг Расули, Пайғамбарларнинг саййиди шундай деб кўрсатма берган эканлар-у боядан бери нега беҳуда тортишиб ўтирибмиз”. У киши ҳамроҳларига буюрди:\n“Қани, отларга мининг! Ҳижозга кетамиз. Шомга эса кейинроқ келамиз. Хуш қол, эй Абу Убайда! Хуш қолинг, Ажнод амирлари!”\n(61-қисм) (62-қисм) (63-қисм) (64-қисм) (65-қисм) (66-қисм) (67-қисм) (68-қисм)\nЖаннатий ўн саҳоба Махсус Илм Тарих Ислом\n504 21:00 03.02.2021\n513 20:30 02.02.2021\n533 21:00 01.02.2021\n644 20:05 29.01.2021\n710 22:05 26.01.2021


Оилада фарзанд тарбияси: ҲАҚЛАРГА РИОЯ ҚИЛИШ: ОТА-ОНА ҲАҚИ\nҲАҚЛАРГА РИОЯ ҚИЛИШ\nФарзанд дунёга келган кунданоқ ота-онаси ва атрофидагилардан бевосита ўз ҳақини талаб қила бошлайди. Қорни очса, “тўйғаз” деб, совқотса, “кийинтир”, деб хархаша қилади. Зерикса, “мени ўйнатгин”, дейди. Катталар эътиборсиз бўлса, турли-туман қилиқлари билан ўзига қаратади. Ўйинчоқлар олиб беришга мажбур қилади. Булар – боланинг ҳақлари. Талабларини меъёри билан қондириш эса катталарнинг вазифаси.\nЛекин болага ота-онасининг, амма-холасининг, ака-укасининг, қўни-қўшни, маҳалла-кўй, қолаверса, жамиятнинг ҳам ҳақи борлигини аста-секин тушунтира бориш зарур. Токи бола фақат ўзини ўйлайдиган эмас, балки бошқалар ҳақида ҳам қайғурадиган бўлсин.\nХўш, биз зикр этаётган ҳақлар қайсилар? Булар:\nМуаллим (устоз) ҳақи.\nКатталар (кексалар) ҳақи.\nОта-она рози – Худо рози, деган ибора бор. Демак, ота-она фарзанддан рози бўлмаса, Худо ундан рози бўлмас экан. Уларнинг хизматини қилиш, ҳурматини жойига қўйиш, кексайганларида боқиш, кийинтириш, уларнинг олдида овозини кўтармаслик, вафот этганларидан сўнг ҳақларига дуо қилиш ва ҳоказо... фарзандларнинг бурчидир.\nПайғамбаримизнинг (соллаллоҳу алайҳи ва саллам) ота-онани эъзозлаш, ҳурматлашга доир кўрсатмаларини ота-оналар, мураббийлар болаларга гўдаклигиданоқ ўргатишлари лозим.\nИмом Бухорий “Ал-адаб ал-муфрад” китобида Ибн Аббосдан (розияллоҳу анҳу) ривоят қилади: «Қайси бир мусулмон фарзанд савоб умиди билан эрталаб ота-онасини зиёрат қилса, Аллоҳ таоло унга жаннатнинг икки эшигини очади. Агар улардан бирини зиёрат қилса, унга жаннатнинг бир эшигини очади. “Ота-онадан қайси бирини хафа қилгудай бўлса, уни рози қилмагунча Аллоҳ ундан рози бўлмайди”, деди. Шунда бир киши: “Агар ота-оналар болага зулм кўрсатган бўлса-чи?” деб сўради. “Агар улар боласига зулм кўрсатган бўлса ҳам, фарзанд уларни ранжитмаслиги керак”, деди Ибн Аббос».\n«Субулус Салом» китобида Абдуллоҳ ибн Амрдан (розияллоҳу анҳу) ривоят қилинади: Пайғамбаримиз (соллаллоҳу алайҳи ва саллам): “Аллоҳнинг розилиги ота-онанинг розилигида ва Аллоҳнинг ғазаби ота-онанинг ғазабидадир”, дедилар.\nШунинг учун, Аллоҳ таолони рози қиламан деган фарзанд ота-онасини рози қилсин. Аллоҳ таолонинг ғазабидан сақланаман деган фарзанд ота-онасини ғазаблантирмасликка ҳаракат қилсин.\nИмом Бухорий Абдуллоҳ ибн Амрдан (розияллоҳу анҳу) ривоят қилади: Пайғамбаримизнинг (соллаллоҳу алайҳи ва саллам) ҳузурларига бир киши келиб, жиҳодга изн сўради. Шунда у зот:\n“Ота-онанг ҳаётми?” деб сўрадилар.\n“Ота-онанг ҳақи борасида жиҳод қил”, дедилар.\nУларга хизмат қилишинг жиҳодинг бўлади, яъни: “Ота-онангнинг кўнглини олиш учун жон-жаҳдинг билан ҳаракат қил”.\nИмом Аҳмад ва Имом Насоий Муовия ибн Жаҳимдан (розияллоҳу анҳу) ривоят қилади:\nЖаҳим (розияллоҳу анҳу) Пайғамбаримиз (соллаллоҳу алайҳи ва саллам) ҳузурларига келиб: “Ё Аллоҳнинг расули, ғазотга чиқишни хоҳлайман ва сиздан маслаҳат сўраб келдим”, деди.\nШунда Пайғамбаримиз (соллаллоҳу алайҳи ва саллам): “Онанг ҳаётми?” дедилар.\n“Ундан ажралма, чунки жаннат унинг оёғи остида”, дедилар.\nИмом Муслим “Саҳиҳ” китобида Абдуллоҳ ибн Амрдан (розияллоҳу анҳу) ривоят қилади:\nПайғамбаримизнинг (соллаллоҳу алайҳи ва саллам) ҳузурларига бир киши келиб: “Аллоҳдан савоб умидида жиҳод ва ҳижрат қилиш учун сизга байъат қилишга келдим”, деди.\nШунда Пайғамбаримиз (соллаллоҳу алайҳи ва саллам): “Ота-онангдан бирортаси ҳаётми?” деб сўрадилар.\n“Ҳа, иккалалари ҳам ҳаёт”, деди.\n“Аллоҳдан савоб умид қиласанми?” дедилар у зот (алайҳиссалом).\n“Ота-онанг ҳузурига боргин ва уларга гўзал муомалада бўл”, дедилар.\nЯъни, уларнинг хизматларини чиройли ҳолда адо қилсанг, Аллоҳ жиҳоднинг савобини беради, дедилар.\nИслом таълимоти ота-оналари заифлашган, кексайган вақтларида фарзандлари уларнинг ҳақини адо қилишларини жиҳод ва ҳижратдан устун қўяди.\nОта-онага яхшилик қилиш ҳақида Аллоҳ таоло бундай амр қилади:\nوَٱخۡفِضۡ لَهُمَا جَنَاحَ ٱلذُّلِّ مِنَ ٱلرَّحۡمَةِ وَقُل رَّبِّ ٱرۡحَمۡهُمَا كَمَا رَبَّيَانِي صَغِيرٗا٢٤\n«Уларга меҳрибонлик билан, хорлик қанотини паст тут ва (дуода) айт: “Эй Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!”» (Исро,24).\nИмом Бухорий “Ал-адаб ал-муфрад” китобида Абу Ҳурайрадан (розияллоҳу анҳу) ривоят қилади:\n«Инсон вафот этганидан сўнг даражаси кўтарилади. Шунда у: “Эй Раббим, бу нима? Яъни, даражанинг кўтарилиши нимадан?” дейди. Шунда унга: “Фарзандинг сенинг ҳақингга истиғфор айтди”, дейди».\nИмом Абу Довуд, Ибн Можа ва Ҳоким Молик ибн Робиадан ривоят қилади:\nПайғамбаримиз (соллаллоҳу алайҳи ва саллам) ҳузурларида эдик, Бани Салама қабиласидан бир киши келиб: “Ё Аллоҳнинг расули, ота-онам вафот этганидан сўнг ҳам уларга қилишим керак бўлган яхшиликдан қолдими?” деди.\nПайғамбаримиз (соллаллоҳу алайҳи ва саллам): “Ҳа, уларнинг ҳақига дуо қилиш, истиғфор айтиш, улардан кейин аҳдига вафо қилиш ва дўстларини ҳурматлаш ва улар томонидан бўлган қариндошлар билан боғланиш”, дедилар.\nАбдуллоҳ ибн Умар (розияллоҳу анҳу) солиҳ фарзанд бўлганлар. Имом Муслим “Саҳиҳ” китобида ривоят қилади:\nАбдуллоҳ ибн Умар Макка кўчасида бир кишига йўлиқди ва унга салом берди. Унинг юкларини кўтариб ўзлари минган эшакка юклади. Бошларидаги саллани унга берди. Ибн Динор унга: «Биз: “Аллоҳ сизни солиҳ қилсин, у аъробий, озгина нарсага ҳам рози бўлади”, дедик. Шунда Абдуллоҳ: “Бунинг отаси Умар ибн Хаттобнинг дўсти. Мен Расулуллоҳнинг (соллаллоҳу алайҳи ва саллам): “Албатта, яхшиликларнинг афзали киши отасининг дўстлари аҳлига силаи раҳм қилиши”, деб айтганларини эшитганман», деди.\nИмом Бухорий Абу Ҳурайрадан (розияллоҳу анҳу) ривоят қилади:\nБир киши Расулуллоҳ (соллаллоҳу алайҳи ва саллам) ҳузурларига келиб: “Ё Аллоҳнинг расули, энг аввал яхшилик қилишга ким ҳақли?” деди.\n“Сўнгра ким?” деди.\nИбн Касир ўзларининг “Тафсир” китобларида Сулаймон ибн Бариддан (розияллоҳу анҳу) ривоят қилади:\nБир киши елкасига онасини кўтариб, Каъбани тавоф қилди. Сўнгра Пайғамбаримиздан (соллаллоҳу алайҳи ва саллам): “Онамнинг ҳақини адо этдимми?” деб сўради. Пайғамбаримиз (соллаллоҳу алайҳи ва саллам): “Йўқ, бир оҳ, деганчалик ҳақини ҳам адо этмадинг”, дедилар.\nИслом икки сабабга кўра она ҳурматини отадан юқори қўяди:\nБиринчиси, она фарзандни дунёга келтиришда отадан кўра кўп машаққат чекади, уни тўққиз ой қорнида кўтариб юради, эмизади, кечалари бедор бўлади, тарбияси билан машғул бўлади. Аллоҳ таоло бундай дейди:\nوَوَصَّيۡنَا ٱلۡإِنسَٰنَ بِوَٰلِدَيۡهِ حَمَلَتۡهُ أُمُّهُۥ وَهۡنًا عَلَىٰ وَهۡنٖ وَفِصَٰلُهُۥ فِي عَامَيۡنِ أَنِ ٱشۡكُرۡ لِي وَلِوَٰلِدَيۡكَ إِلَيَّ ٱلۡمَصِيرُ١٤\n«Биз инсонга ота-онасини (рози қилишни) буюрдик. Онаси уни заифлик устига заифлик билан (қорнида) кўтариб юрди. Уни (кўкракдан) ажратиш (муддати) икки йилда (битар). (Биз инсонга буюрдикки) “Сен Менга ва ота-онангга шукр қилгин! Қайтишлик Менинг ҳузуримгадир”» (Луқмон, 14).\nЮқоридаги сатрлар бир кишининг Расулуллоҳга (соллаллоҳу алайҳи ва саллам): “Онамни елкамга кўтариб икки фарсах юрдим... Онамнинг ҳақини адо қилдимми?” деганини ва Расулуллоҳ (соллаллоҳу алайҳи ва саллам): “Шояд бу ишинг онанг сени туғишдаги чеккан тўлғоқ азобининг бирига тенг бўлса”, деб жавоб берганларини эслатади.\nШунга ўхшаш воқеа:\nБир аъробий киши онасини кўтариб Каъбани тавоф қилиб:\n“Мен онамнинг ювош уловиман.\nАгар туя ундан қочса ҳам, мен ундан қочмайман.\nУлуғ Раббим Аллоҳ мендан рози\nБўлсин деб онамни кўтараман”,\nдеб шеър айтарди. Сўнгра у Ибн Аббосга юзланиб: “Онамнинг ҳақини адо қилдимми?” деди.\nИбн Аббос: “Йўқ, Аллоҳга қасам, онанг сени туққан пайтида тутган тўлғоқларнинг биттасига ҳам тенг бўлолмайди”, деди.\nИккинчиси, она яратилишидан меҳрибон ва раҳмдилдир. Ота эса табиатига кўра қаттиққўлдир. Боладан бир айб ўтса, она кечиради. Аммо ота кечирмайди, керак бўлса жазолайди. Она эса жазоламасликнинг йўлини излайди. Шунинг учун ҳам шариатимиз оналарни ҳурматлашга буюради. Улар билан муомалада ҳалимликка, ҳалимлик билан жавоб беришга ундайди.\nОна шундай зотки, боласи ҳаддан зиёд дилини оғритиб, оқ бўлиш даражасига борса-ю, аммо бирон дардга чалиниб қолса, ўтган барча ишларни унутади, боласини бағрига босади, унга талпинади. Чунки бола она вужудининг бир парчаси. Ҳеч қачон этни тирноқдан ажратиб бўлмайди.\nАбу Лайс Самарқандий Анасдан (розияллоҳу анҳу) ривоят қилади:\nРасулуллоҳ (соллаллоҳу алайҳи ва саллам) даврларида Алқама исмли бир киши бор эди. У ўлим тўшагига михланиб қолди. Сўнгги нафасларида “Лаа илаҳа иллаллоҳ”ни айтгин, деб қисташди, аммо унинг тили айланмади, калимага келмади. Бу хабарни Расулуллоҳга (соллаллоҳу алайҳи ва саллам) етказганларида, у зот (алайҳиссалом): “Унинг ота-онаси борми?” дедилар. “Унинг отаси вафот этган, кекса онаси бор”, дейишди. Онасини олиб келишни буюрдилар. У келгач, Расулуллоҳ (соллаллоҳу алайҳи ва саллам): “Ўғлингнинг ҳаёти қандай эди?” деб сўрадилар. Онаси: “Эй Аллоҳнинг расули, у намоз ўқирди, рўза тутарди, ҳисобсиз садақа қиларди”, деди. Шунда Расулуллоҳ (соллаллоҳу алайҳи ва саллам): “Сен билан ўғлингнинг орангиз қандай эди?” деб сўрадилар.\nОнаси: “Мендан кўра хотинини кўп эъзозлар эди ва унга итоат қиларди”, деди. Расулуллоҳ (соллаллоҳу алайҳи ва саллам): “Онасининг норизолиги уни “Лаа илаҳа иллаллоҳ” деб шаҳодат беришдан тўсди”, деб: “Эй Билол, чиқиб ўтин жамла, ўғилни куйдирамиз”, дедилар. Шунда Алқаманинг онаси: “Ё Аллоҳнинг расули, қалбим меваси бўлган ўғлимни менинг олдимда ўтда куйдирасизларми, бунга қандай чидайман?” деди.\nРасулуллоҳ (соллаллоҳу алайҳи ва саллам): “Аллоҳ уни кечириши сени хурсанд қиладими? Унда ўғлингдан рози бўл. Жоним измида бўлган Зотга қасам, ўғлингга намози, рўзаси ва садақаси ҳам фойда бермайди, модомики сен ундан норози экансан”, дедилар.\nШунда она қўлини юқорига кўтариб: “Аллоҳ гувоҳ, сиз гувоҳ, ё Аллоҳнинг расули ва шу ерда ҳозир бўлганлар гувоҳ, мен ўғлимдан розиман”, деди. Расулуллоҳ (соллаллоҳу алайҳи ва саллам): “Эй Билол, бор, Алқамадан хабар олгин, у “Лаа илаҳа иллаллоҳ” дея оляптими, балки онаси мендан уялганидан рози бўлгандир”, дедилар. Билол чиқди ва Алқама ётган уй эшигига етганида унинг: “Лаа иллаҳа иллаллоҳ” деганини эшитди. Алқама вафот этди. Уни ювиб кафанладилар ва Расулуллоҳ (соллаллоҳу алайҳи ва саллам) жанозани ўқидилар.\nМана шу сабабларга кўра онанинг ҳурмати отадан зиёдароқ қилинди. Мураббийларимиз буларни болаларга тушунтирсинлар. Токи болалар онага яхшилик қиладиган, меҳрибон ва ҳақини адо этадиган инсонлар бўлиб улғайишсин.\n۞وَقَضَىٰ رَبُّكَ أَلَّا تَعۡبُدُوٓاْ إِلَّآ إِيَّاهُ وَبِٱلۡوَٰلِدَيۡنِ إِحۡسَٰنًاۚ إِمَّا يَبۡلُغَنَّ عِندَكَ ٱلۡكِبَرَ أَحَدُهُمَآ أَوۡ كِلَاهُمَا فَلَا تَقُل لَّهُمَآ أُفّٖ وَلَا تَنۡهَرۡهُمَا وَقُل لَّهُمَا قَوۡلٗا كَرِيمٗا٢٣ وَٱخۡفِضۡ لَهُمَا جَنَاحَ ٱلذُّلِّ مِنَ ٱلرَّحۡمَةِ وَقُل رَّبِّ ٱرۡحَمۡهُمَا كَمَا رَبَّيَانِي صَغِيرٗا٢٤\nУларга меҳрибонлик билан, хорлик қанотини паст тут ва (дуода) айт: “Эй Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!”» (Исро, 23–24).\nОйша онамиздан (розияллоҳу анҳо) ривоят қилинади: Расулуллоҳ (соллаллоҳу алайҳи ва саллам) ҳузурларига бир киши билан бир чол келди. Шунда Расулуллоҳ (соллаллоҳу алайҳи ва саллам): “Ҳой, ёнингдаги ким?” дедилар. У: “Отам”, деди. Шунда: “Олдинда юрма, ундан олдин ўтирма, исмини айтиб чақирма ва уни ҳақоратлама”, дедилар (“Мажмаи завоид”, 28-жилд).\n“Мажмаи завоид” муаллифи ривоят қилади. Абу Ғассон аз-Забий дейди: «Отам билан иссиқда пиёда кетаётган эдик, олдимиздан Абу Ҳурайра чиқиб қолди. Абу Ҳурайра: “Ёнингдаги ким?” деди. Мен унга: “Отам”, деб жавоб бердим. У: “Отангдан олдин юрма, орқасида ёки ёнида юргин, юрганда ораларингдан киши ўтадиган бўлмасин. Отанг ётган уйнинг томида юрма. Отангнинг назари тушган гўштни ема, отангнинг егиси келган бўлиши мумкин», деди.\nМансурнинг мажлисида Солиҳ Аббосий қатнашди ва гапида “Раҳматли отам” деган сўзни кўп ишлатди. Шунда хизматкор Робеъ: “Мўминлар амирининг ҳузурида раҳматли отам деган сўзни кўп айтмагин”, деди. Шунда Солиҳ: “Мен сени rойимайман, чунки сен ота лаззатини татимагансан”, деди. Мансур табассум қилиб: “Бу Ҳошим қабиласидан бўлган кишиларга ташланганларнинг жазосидир”, деди.\nИбн Ҳиббон “Саҳиҳ”ида ривоят қилади: Бир киши Абу Дардога: «Отам мени қўймай (зўрлаб) уйлантирди. Энди бўлса, менга унинг жавобини (талоғини) беришни буюради, мен энди нима қилай?” деди. Абу Дардо: “Мен отангга оқ бўлишга буюрмайман ва хотинингни талоқ қилишга ҳам буюрмайман. Хоҳласанг, Расулуллоҳдан (соллаллоҳу алайҳи ва саллам) эшитганимни айтиб бераман: Расулуллоҳ (соллаллоҳу алайҳи ва саллам): “Ота жаннат эшигининг ўртаси, бас, у эшикни ҳимоя қилгин. Агар хоҳласанг, тарк қилгин”, дедилар».\nИбн Можа ва Ибн Ҳиббон “Саҳиҳ”да Ибн Умардан (розияллоҳу анҳу) ривоят қилади: «Менинг хотиним бор эди. Уни яхши кўрар эдим. Хотинимни отам Умар (розияллоҳу анҳу) ёмон кўрар эди. Менга: “Уни талоқ қил”, деди. Мен рад этдим. Отам Умар (розияллоҳу анҳу) мени Расулуллоҳ (соллаллоҳу алайҳи ва саллам) ҳузурларига олиб борди ва бор гапни у кишига айтиб берди. Шунда Расулуллоҳ (соллаллоҳу алайҳи ва саллам) менга: “Унинг жавобини бергин”, дедилар».\nОқ бўлиш “бўйсунмаслик”, “қарши чиқиш”, “озор бериш”, “осий бўлиш” ва ҳақини адо қилмаслик деган маъноларни англатади. Ҳақини адо қилиш дегани ота-она ғазабланганида, фарзанд унга тик қарамаслигидир. Гарчанд ўғил ҳақ-у, ота ноҳақ бўлганида ҳам. Ота-онанинг фарзанддаги ҳақи улуғ, уларнинг айтганларини қилиш вожиб, бироқ улар амри Аллоҳнинг амрига тескари бўлмаслиги керак. Аллоҳга маъсият бўладиган ишда махлуққа, яъни ота-онага, каттаю кичикка итоат қилинмайди. Айтайлик, ота фарзандига ичкилик олиб келиб бер, деб буюради. Аллоҳ ичкиликни ҳаром қилган. Фарзанд чиройли муомала билан уни рад қилишга ҳақли. Ва шунга ўхшаш бошқа Аллоҳ қайтарган нарсаларда ҳам отанинг истагини бажармаса, фарзанд гуноҳкор бўлмайди.\nОта-онага оқ бўлиш фарзанднинг Аллоҳ қайтарган йўлларга кириб, эл-юрт олдида уларнинг юзини ерга қаратиш, берган тузларига норози қилишдир. Қариган чоғида едирмай, ичирмай, кийинтирмай, хўрлаб қўйишдир. Пайғамбаримиз (соллаллоҳу алайҳи ва саллам) оқ бўлишдан огоҳлантирганлар ва унинг оқибатларини баён қилиб, охиратда савол-жавоби қаттиқ бўлишини айтганлар.\nИмом Бухорий ва Имом Муслим Абу Бакрдан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Сизларга катта гуноҳларнинг энг каттаси хабарини берайми?” дедилар.\nБиз: “Ҳа, ё Аллоҳнинг расули”, дедик. Расулуллоҳ (соллаллоҳу алайҳи ва саллам): “Аллоҳга ширк келтириш, ота-онага оқ бўлиш, – ёнбошлаган ҳолда эдилар ўтириб олиб, – ёлғон сўзлаш ва ёлғон гувоҳлик бериш...” деб такрор-такрор айтавердилар. Биз у кишини: “Қани тўхтасалар эди!” дедик.\nИмом Бухорий ва Имом Муслим Абдуллоҳ ибн Амрдан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Катта гуноҳлардан бири киши ўз отасини сўкмоғидир”, дедилар. Бир киши: “Эй Аллоҳнинг расули, киши ўз отасини ҳам сўкадими?” деди. Расулуллоҳ (соллаллоҳу алайҳи ва саллам): “Ҳа, бир киши иккинчи бир кишининг отасини сўкади, шунда у бу кишининг отасини ёки онасини сўкади, у бунинг онасини сўкади”, дедилар.\nҲоким Абу Бакрдан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Ҳар қандай гуноҳнинг (жазосини) Аллоҳ хоҳиши ила қиёматгача кечиктиради. Фақат ота-онага оқ бўлишнинг (жазосини) ўлишидан олдин, ҳаётлигида ўз эгасига беради”, дедилар. Яъни, ота-онага оқ бўлган киши бунинг жазосини то тирик экан, бу дунёдаёқ олади.\nИмом Аҳмад Муоз ибн Жабалдан (розияллоҳу анҳу) ривоят қилади: «Менга Расулуллоҳ (соллаллоҳу алайҳи ва саллам) ўнта сўзни васият қилиб: “Аллоҳга ширк келтирма, агар ўлдирилсанг ҳам, куйдирилсанг ҳам, ота-онангга оқ бўлма, агар уйдан кетишингга буюрсалар ҳам...” дедилар».\nАсбаҳоний Абу Аббосдан, у киши Авом ибн Ҳушабдан (розияллоҳу анҳу) ривоят қилади: “Бир қишлоққа келдим. Ёнида қабристон бор эди. Аср вақтидан сўнг қабристондаги бир қабр очилди ва ундан эшак бошли бир одам чиқди. Ва уч марта эшакдай ҳангради. Сўнгра қабрга кирди ва қабр ёпилди. Шу пайт бир кампир ип йигириб ўтирарди. Ёнимдаги одам кампирни кўрсатиб:\n– У унинг онаси, – деди. Мен воқеани сўрадим. «У ароқ ичиб маст бўларди. Уйга келганида онаси: “Эй ўғлим, Аллоҳдан қўрққин, қачонгача ичасан?” дер эди. Шунда у онасига: “Мунча эшакдай ҳанграйсиз?” дер эди. Бас, ажали етиб, аср вақтида вафот этди. Энди ҳар куни аср вақтида қабр ёрилади ва уч марта эшакдай ҳанграйди, сўнгра қабр ёпилади», деди.\nҚаранг, фарзанд ота-онасини нима деб ҳақоратласа, ўзи ўша нарсага айланиб қолар экан... Бу ниҳоятда таъсирли ривоятни фарзандлар даврасида ўқиб, тадаббур қилинса, фойдаси катта бўлади. Фарзандлар ёшлигиданоқ ота-она ҳақларини ўйлай бошлайди. Ислом таълимотида кўрсатилганидек, фарзанд ота-она ҳақларини чиройли қоим қилса, у нафақат ўзини, яшаб турган жамиятининг ҳам ҳақини адо этган бўлади. Чунки ота-она ҳурматини ўрнига қўйиш бу ижтимоий масаладир. Қайси оилада, қайси маҳаллада бу тарбия яхши йўлга қўйилар экан, ўша оила, ўша маҳалла гуллаб яшнайди. Бу эса охир-оқибат жамиятнинг равнақ топишига олиб келади. Ота-она рози – Худо рози, деган ҳикматнинг қиммати ҳам шунда.\nОта-онанинг розилигини олишга интилиш фазилати барча фазилатларнинг негизи, борлиқдаги ҳар қандай ҳақ-ҳуқуқларнинг келиб чиқадиган асосидир. Ота-оналар, бола тарбияси билан шуғулланаётган тарбиячилар фарзандларга қуйидаги одатларни сингдиришлари мақсадга мувофиқ:\nГуноҳга сабаб бўлмаса, ота-онанинг буюрганларини албатта бажариш.\nОта-онага мулойим сўзлаш.\nУйга кирганларида, ҳурмати учун ўрнидан туриш.\nҲар тонг салом бериш, уйқудан олдин хайрли тун тилаш.\nСўраган нарсасини бериш.\nУлардан маслаҳат сўраш.\nОта-она ҳақига дуо ва истиғфор айтиш.\nУлар меҳмон кутишса, олдида мунтазир бўлиб туриш.\nОта-она айтишини кутмай, уларни хурсанд қиладиган ишларни бажариш.\nОтанинг олдида овозни баланд кўтармаслик.\nГаплашаётганларида орага гап қўшмаслик.\nРухсат беришмаса, уйдан чиқмаслик.\nУхлаётганларида безовта қилмаслик.\nОта-онадан аҳли аёлини ва фарзандларини устун (афзал) кўрмаслик.\nОта-она нотўғри иш қилиб қўйсалар кечириш, кўрмасликка олиш.\nКулгили гап бўлса ҳам, уларнинг ҳузурида ўзини тутиш.\nУлар яхши кўрадиган овқатни илиниш.\nОта-онадан олдин таомга қўл чўзмаслик.\nУларнинг олдида чўзилиб ётмаслик.\nУйга улардан олдин кирмаслик, олдиларига тушиб юрмаслик.\nЧақирганларида тезлик билан жавоб бермоқ.\nУлар ҳаёт пайтларида ҳам, вафот этганларидан кейин ҳам дўстларини ҳурмат қилиш.\nОта-онасининг ҳурматини қилмайдиган кишилар билан дўстлашмаслик.\nУларнинг ҳақларига дуо қилиш, вафот этганларидан кейин Аллоҳнинг қуйидаги каломини кўп айтиш:\nرَّبِّ ٱرۡحَمۡهُمَا كَمَا رَبَّيَانِي صَغِيرٗا٢٤\n«...Эй Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!» (Исро, 24).\nДругие материалы в этой категории: « Нурул изоҳ: НАМОЗ КИТОБИ: АЗОН\tРЎЗА – БАДАН ЗАКОТИ »


"Барселона" ва "Манчестер Юнайтед" футболчиларини алмаштирмоқчи » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Испания » "Барселона" ва "Манчестер Юнайтед" футболчиларини алмаштирмоқчи\n"Барселона" ва "Манчестер Юнайтед" футболчиларини алмаштирмоқчи\nМаркус Рашфорд - "Барселона" ёзда ўз пешқадамлигини мустаҳкамлаш учун ўз олдига қўйган мақсадларидан бири. Англиялик футболчи унинг дақиқалар улуши қандай қилиб сезиларли даражада камайганини кўрди ва унинг кетиши барча томонлар учун энг яхши ечим бўлиб туюлди.\nКаталония клуби, ўз навбатида, кейинги мавсумда ҳужум қилишда янги эчимларга муҳтож ва "Юнайтед" ёшлар жамоаси узоқ вақтдан бери Блауграна йўл харитасида. Аслини олганда, операция "Барселона"нинг иқтисодий имкониятларидан қочиб қутулади, аммо спорт раҳбарияти шартномани якунлаш формуласини топганга ўхшайди.\nБиз ТодоФичажес да ишлаётган маълумотларга кўра, Барcа Депай-Рашфорд карталарини ўзгартиришни таклиф қилган. "Юнайтед" сўнгги ҳафталарда голландиялик футболчига қизиқиш билдирмоқда ва "Барселона" бу барча томонларга фойда келтирадиган операция эканлигини тушунишди.\nУмуман олганда, инглиз клуби Депайнинг узатмасидан ташқари, кичик молиявий тўлов олишга умид қилмоқда, чунки ҳозир Рашфорднинг қиймати бироз юқорироқ.\nҲар ҳолда, музокаралар дастлабки босқичда ва уч томоннинг мойиллиги мутлақ.\nРоналду ўзидан ошиб кетди. Тен Хаг "Манчестер Юнайтед" эшигини кимга кўрсатади?\n"Барселона" Маттейс де Лигт трансфери учун икки нафар футболчисини таклиф қилмоқда.


Мутолаа – кони фойда — KUKALDOSH.UZ\nБиз техника асрида яшаяпмиз. Кундалик юмушларимиз, режаларимиз ҳамда билим олишимиз ҳам шунга яраша режалаштирилади. Инсонларнинг оғири енгил бўлмоқда. Маълумотлар оқимидан эндиликда телефон ёки компьютер орқали хабардор бўлиш имкониятига эгамиз. Ана шу омиллар сабаб кўпчилик китоб ўқишдан узоқлашгандек. Аммо мутолаанинг афзал жиҳатлари аниқланиб, оммага маълум қилинмоқда.\nИслом динида фойдали китоб ўқишга чорланади. Унинг асосий манбаси “Қуръон” сўзининг ўзаги ҳам “қараъа”, яъни “ўқимоқ” феълидан олинган. Ана шунинг ўзиёқ динимизда ўқишнинг қанчалик муҳим аҳамият касб этишини билиш қийин эмас. Қуръони каримда шундай дейилади: “Биладиганлар билан билмайдиганлар тенг бўлурму?!”. Яна бир оятда эса: “…Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур…”, дея марҳамат қилган. Оятлардан, илмли кишининг мартабаси нақадар улуғ б\_эканлигини билишимиз мумкин.\nБир ҳадисда Пайғамбаримиз алайҳиссалом: “Илм ўрганишга интилиш ҳар бир мусулмон ва муслима аёлга фарздур”, деб марҳамат қилганлар. Бинобарин, Қуръон ҳам илк бор “Ўқи” амри билан бошланган. Ҳазрати Одам алайҳиссалом ҳам илми туфайли фаришталардан-да юксак мақомга сазовор бўлган. Демак, инсон ҳамма вақт ҳам билими билан қадрланади, ҳурмат топади.\nЁшларнинг кейинги пайтларда китоб ўқимасликлари, бадиий адабиётдан узоқлашаётганлари киши дилини ранжитади. Кўпчилик китоб ўқишни билмайди ва кўп кишилар нима учун ўқиётганини тузукроқ тушунмайдилар. Баъзилар бу ҳолатни ўқимишли бўлишнинг қийин, бироқ ягона йўли деб биладилар. Улар учун ҳар қандай китоб кишини “ўқимишли” қилади. Бошқалар учун эса ўқиш – дам олиш, шунчаки вақтни ўтказишдир. Ҳар биримиз, қайси касб эгаси бўлмайлик, имкон ва шароитимиздан келиб чиқиб, китоб билан муайян даражада мулоқотда бўламиз. Аммо, қандай китоб ўқиш, унинг таъсир ва оқибатлари, умуман, нега китоб ўқиймиз, шу ҳақда барчамиз чуқурроқ ўйлаб кўрганмизми?\nЎтган асрнинг машҳур адибларидан бири Ҳеман Ҳесси китоб мутолааси ҳақида бундай ёзади: “Шунчаки вақт ўтказишни истаган китобхон, китобдаги дилни покловчи, кишини руҳлантирувчи қандайдир номаълум бир кучни сезади-ю, уни баҳолай олмайди. Бундай китобхон тиббиётдан бехабар беморга ўхшайди. Яъни, айнан қайси дори кераклигини тушунмасдан, ҳар бир қутичадан татиб кўра бошлайди. Аслида мутолаа борасида ҳам ҳар бир киши ўзи учун зарур бўлган, яъни куч ҳамда руҳий таъсир бахш этадиган китобларни топа билиши эмасми?”.\nБугунги ёшлар ўзларининг китоб ўқимаслик сабабларига – “яхши асарлар яратилмаяпти”,- деган иддаони рўкач қилишади. Ҳақиқатан ҳам шундайми? Биз ўзимизга “кел, яқинда қайси асарни ўқидингу у сенга ёқмади?”,- деган саволни бериб кўрсак ёмон бўлмасди.\nҲозирги адабий жараён ҳақида озми-кўпми хабари бор киши, жаҳон адабиётининг энг зўр намуналари билан тенглашадиган асарлар ёзилаётганини билади. Бизнинг айбимиз уларни ўқимаслик, тўғрироғи, ТУШУНМАСЛИК. Бундай ачинарли аҳволни эса тан олмаслигимиз ёмон.\nАммо юртимизда китобни севиб, қимматли вақтини мутолаага бағишлаган одобли ва тарбияли ёшларимиз ҳам кўплаб учрайди.\nҚувонарли жиҳат шундаки, Муҳтарам президентимиз Шавкат Мирзиёев 2017 йилнинг 12 январь куни “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида” фармойиш бердилар. Албатта, бу китобхонлик маданиятини юксалтириш бўйича буюк қадамдир.\nҚолаверса, олимларнинг аниқлашларича, китоб ўқиш асабни тинчлантиради, уйқисизликдан қутулишга ёрдам беради, қалбни юмшатади, мия фаолиятини яхшилайди, тушкунликка қарши курашишга ёрдам беради, сўз бойлигини оширади, ёмон иллатларнинголдини олади, ваҳоказо. Албатта, ана шу жиҳатларни ҳисобга олиб, телефон ва гаджетларимизни бир муддат унутиб мутолаага берилсак, унинг фойдаларини ўзимизда синаб кўрган бўлар эдик.\n“Кўкалдош” ўрта махсус ислом билим юрти тарбиячи-мударриси Ахунджанов Рустам


Мақола талаблари - INFOLIB\n“InfoLib” журналида чоп этиладиган мақолаларга қўйиладиган талаблар\nҲурматли муаллифлар журнал таҳририяти ҳамкорлик учун Сизга миннатдорчилик билдиради ва Сиздан нашр қилиш учун мақолаларни беришда қуйидаги талабларга риоя қилишингизни сўрайди:\n– мақолалар ўзбек тилида (рус тилидаги аннотация билан бирга) ёки рус тилида (ўзбек тилидаги аннотация билан) берилади;\n– тақдим этиладиган маълумотлар оригинал, олдин бошқа босма нашрларда эълон қилинмаган бўлиши, янгиликлар ва муҳимликни, муаммоларни ечиш йўлларини, қўлланиладиган методикаларни ва ҳ.к. ўз ичига олган бўлиши зарур;\n– мақолаларнинг электрон шакли Microsoft Word матн муҳарририда 4 бетдан кам бўлмаган ҳажмда юборилиши керак. Мақоланинг ҳажми кўпи билан жадваллар, расмлар ва рўйхатларини қўшганда 10 бетдан ошмаслиги керак. Фойдаланилган адабиётларнинг манбалари мақола мавзусига қатъий мос келиши, 5 та номдан ошмаслиги, нашр муддати 5 йилдан ошмаган бўлиши (фундаментал тадқиқотлар бўйича монографиялар бундан мустасно) лозим;\n– матнни теришда бир қаватли сатр оралиғидаги14 ўлчамли «Times New Roman гарнитура» шрифти қўлланилади. Барча библиографик манбалар ва изоҳлар мақоланинг охирида алифбо тартибида (мақола тилида, чет тилларида) келтирилади;\n– мақолага мавзунинг долзарблиги, унинг янгилиги, асосий мазмуни тўғрисида қисқача аннотация (7-10 жумла) бериш шарт;\n– фотосуратлар (муаллиф сурати шарт, расмлар) JPEG форматидаги алоҳида файлларда, кенглиги 150 – 300 dpi дан кам бўлмаган бўлиши керак.\n– Microsoft Word матн муҳаррирдаги расмлар, шунингдек, уларнинг ксеронухсаларини тақдим қилиш мумкин эмас. Барча фотосуратларга жадвал бўйича изоҳлар берилган бўлиши лозим: расмнинг номланиши / рақами берилган файл, унга берилган шарҳлар (ким, нима тасвирланган, қаерда ва ҳ.к.)\n– рўйхатдаги файлларнинг номланиши / рақами фотосуратларнинг номланиши/ рақамига мос келиши шарт.\n– муаллифлар тўғрисидаги маълумотларга қуйидагиларни бериш лозим: исми, отасининг исми, фамилияси, лавозими, иш жойи, илмий унвони, илмий даражаси, иш манзили, маълумот учун телефон рақамлари (иш, қўл) ва электрон почта манзили, муаллифнинг сурати.\n– муаллифлар келтирилган маълумотлар, цитаталар, ҳаволалар ва библиографик ҳаволаларнинг аниқлиги учун тўлиқ жавобгар бўладилар.\n– таҳририят муаллифни фақат нашр қилиш бўйича хулоса ҳақида хабардор қилади. Нашр қилиниши рад этилган ҳолларда таҳририят назарий мунозараларга киришмайди.\nНашр қилиш жараёнида кимнидир ҳуқуқлари ёки қабул қилинган илмий ахлоқ қоидалари меъёрлари бузилган бўлса, таҳририят нашр қилинган мақолаларни олиб ташлаш ҳуқуқига эга.


“Одамлар оддий ечимларни излаши катта чақириқдир. Уларда бу пандемия ортида кимдир турмаганмикин, деган савол туғилади”, деб айтган Гейтс.\n“Полиомиелитга қарши кураш вақтида Покистон ёки Нигерия каби давлатларда вакцина хавфсиз эмаслиги ва аёлларда бепуштликка олиб келиши ҳақида гаплар юрганди”, деб қўшимча қилган Гейтс.\nКоронавирус пандемияси бошиданоқ ижтимоий тармоқ ва интернетда Гейтснинг пандемияга алоқадорлиги ҳақида гаплар урчиганди. Баъзи порталлар ва интернет-фойдаланувчилар миллиардер гўёки Ер аҳолиси ортидан глобал кузатув олиб бориш мақсадида эмлаш орқали одамларни чиплаётгани ҳақида ёзишган. Гейтс бу фаразлар жавоб бериб ўтиришга арзимайдиган “аҳмоқона” миш-мишлар эканини айтган.


Россияликларнинг муҳожирларга нисбатан "бағрикенглиги" рекорд даражада ўсди\n13:06 / 26.08.2015\nРоссия фуқароларининг муҳожирларга нисбатан бағрикенглиги рекорд даражага етди. Август ойида ўтказилган сўровномаларда 41 фоиз респондентлар мамлакатдаги ноқонуний муҳожирлар қонунийлаштирилиши лозим, деб ҳисоблайди.\nШу билан бирга, сўровномада қатнашган россияликлар муҳожирларнинг иш топиши ва уларнинг Россия шароитига мослашувига ёрдам бериш лозим, деган фикрда.\nТаҳлилчиларнинг тасдиқлашича, бағрикенглик даражаси мисли кўрилмаган даражада ошган — ўтган 2014 йилда 19 фоиздан камроқ респондентлар муҳожирларни қўллаб-қувватлаган бўлса, 2006 йилдан бу кўрсаткич 15-35 фоиз атрофида бўлган.\nАйни пайтда, 40 фоиздан зиёд респондентлар социологлар саволига жавоб берар экан, ноқонуний муҳожирларни мамлакат ҳудудидан чиқариб юбориш кераклигини айтишган.\nМутахассислар муҳожирларга нисбатан муносабат яхшиланиши билан бир қаторда, миллатлараро ва динлараро кескинликнинг кучайганини ҳам қайд этишган.\nСўнгги йилларда одатий ксенофобия (“ўзга”лардан қўрқиш ёки улардан нафратланиш) объектлари (асосан ўрта осиёликлар) ўрни Шарқий Украинадаги ҳодисалар таъсирида янги тоифалар — “фашистлар” ва “Америка таҳдиди” билан алмашаётгани кузатилмоқда.


БАА: Трамп фармони аниқ бир динга қарши қаратилмаган\n17:19 / 01.02.2017\nБАА ташқи ишлар вазирлиги раҳбари Абдулла бин Зайид ал-Наҳайян АҚШ президенти Дональд Трамп муҳожирлик фармонини имзолаш чоғида ўзининг суверен ҳуқуқидан фойдаланди, деб маълум қилди. Бу қарор маълум бир динга қарши қаратилмаган.\n"Мамлакатларда ўз суверенитетини таъминлаш бўйича қарорларни қабул қилишда суверен ҳуқуқ бор. АҚШ президенти бу ҳуқуқдан фойдаланди. Бу қарор динга қарши қаратилган, деган гап-сўзлар тарқалди. У аниқ бир динга қарши қаратилмаган, бу қарор вақтинчалик", - деди ал-Наҳайян журналистларга.\nАввалроқ АҚШ президенти Дональд Трамп "Мамлакатнинг хорижий террорчилар киришидан ҳимояси тўғрисида"ги фармонга имзо чекди. У АҚШга 90 кун давомида етти мамлакат (Эрон, Ироқ, Яман, Ливия, Сурия, Сомали ва Судан) фуқаролари киришини тақиқлади, шунингдек барча қочқинларни қабул қилишни 120 кунга тўхтатиб қўйди.\nАбдулла бин Зайид ал-Наҳайян


..:: ISLOM.UZ ::.. - Сахий кишилар ҳақидаги ҳикоялар\nПайғамбар алайҳиссаломдан ривоят этилган саҳиҳ ҳадисда марвийким, ул зот соллаллоҳу алайҳи васаллам яхшилик қилишда эсаётган шамолдан ҳам яхшироқ бўлардилар. Ул зотдан бирон-бир нарса сўралса, ҳеч қачон йўқ, демаганлар. Бир куни бир киши Расулуллоҳ соллаллоҳу алайҳи васалламдан бир нарса беришларини сўради. Бас, унга икки тоғ орасига сиғадиган миқдорда қўй подасини бердилар. У киши ўз қавмига қайтиб келиб айтди: “ Эй қавмим! Исломга келинглар. Бас, Муҳаммад фақирликдан қўрқмайдиган инсондек сахийлик билан хайр-эҳсон беради”.\nАйтишларича, Талҳа розийаллоҳу анҳунинг Усмон розийаллоҳу анҳудан эллик минг дирҳам қарзлари бўлган экан. Усмон масжидга чиқдилар. Талҳа ул зотга айтдилар: “Молингиз тайёрлаб қўйилди, олинг энди”. Усмон дедилар: “Эй Абу Муҳаммад! Бу сизга мурувватингизга ионадир”.\nБир бадавий Абу Талҳанинг олдиларига келди ва у кишидан силаи-раҳм этишларини сўради. Бас, у киши айтдилар: “Чиндан ҳам бу қариндошчиликдир. Сендан олдин ҳеч бир киши мендан қариндошчилик сабабидан бирон-бир нарса сўрамаган эди”. Сўнг унга уч юз минг дирҳам туҳфа қилдилар.\nУрва айтдилар: “Мен Оиша розийаллоҳу анҳонинг етмиш минг дирҳамни тақсим этаётганларини кўрдим. Модомики, кўйлакларига ямоқ солардилар (кўйлаклари ямоқли эди)”.\nРивоят этилишича, Оиша розийаллоҳу анҳо бир кунда бир юз саксон минг дирҳамни одамларга тарқатдилар. Вақтики, оқшом кеч бўлди. Оиша айтдилар: “Эй жория! Менинг ифторимни келтир!” Жория унга нон ва ёғ келтирди. Шунда Умму Дурра дедилар: “Бугун тақсим қилиб берганларингиздан бир дирҳамли гўшт сотиб олишга қодир бўлмадингизми?” Оиша жавоб бериб айтдилар: “Агар эсимга солсанг эди, албатта шундай қилар эдим”.\nАбдуллоҳ ибн Омир Холид ибн Уқбадан бозордаги ҳовлисини етмиш минг дирҳамга сотиб олди. Тунда у Холиднинг аҳлу аёли йиғисини эшитди ва яқинларидан сўради: “Уларга нима бўлди?” Жавоб бериб айтишди: “Сотилиб кетган ҳовлиларига хафа бўлиб йиғламоқдалар”. У ғуломига қараб айтди: “Уларнинг олдиларига бор. Уларга айтки, ҳовли ва унинг пули – ҳаммаси уларга”.\nБир киши Абдуллоҳга “Менга сигир сути мақталди, менга бир сигир юборсангиз, сутидан ичардим”, деди. Абдуллоҳ етти юз сигирни молбоқарлари билан бирга юборди ва айтди: “Сигирлар боқиладиган қишлоқ ҳам сенга ҳадя”.\nАли ибн Ҳасан Муҳаммад ибн Усома ибн Зайднинг бетоблигида унинг ҳузурига кирдилар. У йиғлай бошлади. Али ибн Ҳасан сўрадилар: “Нима бўлди сенга?” У айтди: “Менинг қарзим бор”. Али сўрадилар: “Қарзинг қанча?” У айтди: “Ўн беш минг динор ёки ўн минг динор атрофида”. Али дедилар: “Қарзларинг менинг бўйнимга”.\nБир киши Муъин (сахийлиги билан машҳур бўлган киши) ҳузурига келди ва ундан ҳожатини сўради. Бас, у айтди: “Эй ғулом! Фалончи соғин туямни ва минг дирҳам келтир”. У буларни ўзи танимаган одамга бериб юборди.\nБизларга Муъиндан яна қуйидаги ҳикоя етиб келган. Унда айтилишича, бир шоир унинг эшиги олдида бир муддат туриб қолди. Аммо у билан мулоқотда бўла олмади. Шунда унинг баъзи хизматчиларига айтди: “Агар амир боғга кирса, менга хабарини бергин”. Вақтики, амир боғга кирди, унга хабари билдирилди. Бас, шоир бир ёғочга байт ёзиб, боғга сув кирадиган ариққа ташлади. Вақтики, Муъин сув билан оқиб кирган ёғочни кўриб , уни ариқдан олди. Унда қуйидагилар битилган эди:\nЭй маънан нажот берувчи Муъин, сахийлиги ҳожатимга,\nСендан бошқа менга шафоатчи йўқ, ёрдамчи.\nУ айтди: “Бу байтнинг соҳиби ким?” Шоир чақириб келинди. Муъин ундан сўради: “Нима деб айтдинг?” Шоир ёзган нарсасини айтди. Муъин унга ўн халта дирҳам беришга амр этди. Шоир уларни олди. Амир байт ёзилган тахтачани гилам остига яширди. Иккинчи куни амир бисот остидан мазкур тахтачани олиб, унда ёзилган байтни яна бир бор ўқиди ва шоирни ҳузурига чорлади. Унга яна юз минг дирҳам берди. Шоир буларни қабул қилиб олди ва бу дирҳамларни ундан қайтариб олишидан қўрқиб шаҳардан чиқиб кетди. Учинчи куни амир яна у байтни ўқиди ва у одамни ҳузурига даъват этди, аммо уни топа олишмади, у йўқ эди. Муъин айтди: “Менга хазинамда бирон дона дирҳам ва динор қолмагунича у одамга ато этиш вожибдир”.\nҚайс ибн Саъд ибн Убода бетоб бўлди. Бас, дўст-биродарлари кўринмай қолишди. Унга айтишди: “Улар сендан қарздор бўлганлари учун хижолат бўлиб кела олишмади”. У айтди: “Зиёрат этишдан қайтарадиган мол-дунёни Аллоҳ шармандаи-шармисор этсин!” Сўнг жарчига айтишни буюрди: “Кимнинг Қайсдан қарзи-ҳаққи бўлса, ундан уни кечди”. Ровий айтди: “Кечга бориб унга келувчи зиёратчиларнинг кўплигидан унинг остона зинаси синди”.\nБир киши Саид ибн Оссдан ҳожатини сўради. Бас, унга юз минг дирҳам берилишига амр этди. У одам аччиқ-аччиқ йиғлади. Саид сўради: “Нимага йиғлайсан?” У деди: “Сенга ўхшаган инсонни ер ютишига (ейишига) йиғлаяпман”. Унга яна юз минг берилишига амр этди.


Эфиопиянинг қўлда ишланган пойабзали 50 мамлакатга етказилмоқдаHaqida.net\nHome Dunyo Эфиопиянинг қўлда ишланган пойабзали 50 мамлакатга етказилмоқда\nУч фарзанднинг онаси бўлган тадбиркор «Анадолу»га аксарият аҳолиси ишсиз бўлган ва қашшоқликда яшовчи Зенебеворкдаги муваффақият тарихи ҳақида сўзлаб берди.\nАёл уни ишлаб чиқишда истеъмолдан чиққан автомобиль шиналаридан ишланувчи анъанавий selate ва barabasso пойабзал моделларига мурожаат қилмаган. «Италия армияси билан кураш олиб борувчи маҳаллий исёнкорлар шундай пойабзал кийишган, шунинг учун ҳам пойабзал русуми soleRebels номини олган», – деди Тилахун.\nТилахуннинг айтишича, soleRebels пойабзал бренди бутун дунёда, шу жумладан Африкада ҳам тез танилиб бормоқда. «Биз интернет орқали пойабзалимизни 50 мамлакатга сотамиз. Компания Япония, Сингапур, Тайвань, АҚШ, Греция, Испания, Австралия, Швейцария ва бошқа мамлакатларида ўз дўконларига эга», – деди Тилахун.\nХитой Ўзбекистон учун муҳим ҳамкор – Абдулла Арипов


Президент қарорининг ижроси амалда\nПрезидентимиз Шавкат Мирзиёев томонидан жорий йилнинг 11 март куни имзоланган “Йилқичилик ва от спортини яна-да ривожлантириш ҳамда замонавий бешкураш ва поло спорт турини оммалаштириш бўйича қўшимча чора-тадбирлар тўғрисида”ги қарори ижросини таъминлаш мақсадида амалий ишлар олиб борилмоқда.\nЎзбекистон йилқичилик ва от спорти федерацияси ҳамда Ўзбекистон поло федерацияси раиси Баҳромжон Газиев бошчилигидаги ишчи гуруҳ айни пайтда Республикамиз бўйлаб вилоятлардаги от спортига ихтисослашган мактаблар ва йирик отхоналарни кўздан кечирмоқда.\nМутасаддилар дастлаб Самарқанд вилоятида бўлишди. Ҳозир эса Андижон вилоятидаги асосий отхона ва от спортига ихтисослашган мактаблар ўрганилмоқда. Маълумки, юртимизда ахалтеке ва қорабайир отларини етиштирадиган кўплаб мутахассислар мавжуд. Ишчи гуруҳ ташриф давомида ҳудудлардаги ана шундай вакиллар билан ҳамкорликни йўлга қўйиш бўйича бир қатор истиқболли келишувларга эришмоқда. Мақсад эса мамлакатимизда зотдор ва наслли отларни кўпайтириш орқали от экспортини йўлга қўйиш, юртимизда от спортини яна-да ривожлантиришдир.\nЎрганишлар натижасида аниқланган камчилик ва муаммолар муҳокама қилиниб, керакли тавсиялар берилди. Таъкидлаш жоиз, федерация раҳбарияти келгусида Республикамизнинг барча ҳудудларига сафар уюштириб, вилоятларнинг бу борадаги имкониятларини ўрганиб чиқишни режалаштирган.